text:
- TIOTAL
- Agallamh le Màiri Mhoireasdan mun bhomadh
- EXTERNAL ID
- WD_HF06_TRACK06_MORRISON
- ÀITE
- Southampton
- DEIT
- 2005
- LINN
- 2000an
- CRUTHADAIR
- Mary Morrison
- NEACH-FIOSRACHAIDH
- Am Baile agus Luchd-rannsachaidh a' Chogaidh
- AITHNEACHADH MAOINE
- 3235
- KEYWORDS
- An Dara Cogadh
An Dàrna Cogadh
bomaichean
bomadh
sprèadhadh
ionnsaighean adhair
blitz
claistinneach
Bha Màiri Mhoireasdan na niorsa aig RAF Fareham nuair a chaidh Southampton a bhomadh san Dàrna Cogadh.
Dè a' chuimhne as miosa a th' agaibh air a' chogadh?
A' chuimhne as miosa. Uill, 's e a' chuimhne buileach as miosa a th' agam - bhiodh sin an oidhche nuair a chaidh oibrichean gas Southampton a bhualadh na mheadhan le boma agus bha an t-àite gu lèir a' deàrrsadh. Chan fhaca mi càil coltach ris roimhe na mo bheatha. Càil idir coltach ri sin, agus fiù 's nuair a smaoinicheas mi air an-diugh tha e a' cur beagan de dh'eagail orm.
Agus, tha fhios, bha sinn uile ri obair, chaidh ar n-èigheachd air ais dhan bhàgh-thinneas agus bha sinn uile ri ar dleasdanas agus, tha mi creids', nuair a thachradh rud mar sin sna làithean ud bha sinn uile cho trang agus bha a' chuid a bu mhotha againn glè òg agus 's dòcha gur ann a-rithist a dh'fhairich sinn buaidh nan tachartasan sin, chanainn-sa. Ach 's e tachartas uabhasach, fìor eagalach a bha sin. Mm-hmm. Ach shìos gu deas sna sgìrean sin, gu h-àraid Southampton, bha na bomaichean eagalach. Saoilidh mi gur e sin an rud a b' eagalaich. 'S e an fhìrinn a th' ann, an rud a b' eagalaich gu fìrinneach.
Chaidh mi sìos bho RAF Bishopbriggs gu, o mo chreach, RAF Fareham, a tha na laighe eadar Portsmouth agus Southampton. Bha mi ag obair ann an àite-tinneas an sin còmhla ri mòran dhaoine eile, tha fhios. Agus chanainn-sa gum biodh e fìor a ràdh gu robh ionnsaighean bhomaichean ann a h-uile h-oidhche, a h-uile h-oidhche. Chitheadh tu an deàrrsadh pìos air falbh san adhar agus chanadh tu, 'Uill, 's e sin Portsmouth' air neo ''S e sin Southampton.' Cha robh mi ach ainneamh ann an Lunnainn ach bha fìor dhroch ionnsaighean adhair, ionnsaighean iargalta acasan. Eagalach. Ach tha mi creids' gu robh thu a' fàs cleachdte ris beag air bheag agus chanadh tu 'Chan eil e buileach cho trom a-nochd' air neo ''S dòcha nach tèid ar n-èigheachd a-mach cho tric a-nochd' neo 'S dòcha nach bi an uibhir air an leòn a-staigh a-nochd.' Agus a h-uile seòrsa rud mar sin. Mm-hmmm.
Chaidh an t-agallamh seo a chlàradh mar phàirt de phròiseact 'Maoir rannsachaidh a' Chogaidh' ann an 2005 ann am Bun-sgoil Cheann Loch Biorbhaidh.


c: text/html

text:
‘S e pròiseact co-oibreachail a th’ ann an Cnoc Soilleir eadar Ceòlas Uibhist agus Colaisde a’ Chaisteil UHI (LCC) gus ionad airson ceòl na Gàidhlig, dannsa agus dualchas a stèidheachadh ann an Uibhist. Cuiridh Cnoc Soilleir ri fàs na h-uiread de ghnìomhan coimhearsnachd le Ceòlas timcheall air ionnsachadh Gàidhlig, ceòl is dannsa, a’ gabhail a-steach na Sgoil Shamhraidh chliùitich, Fèis Chullaig, Co-labhairt Òrain agus Symposium. Cuiridh Cnoc Soilleir cuideachd ri fàs phrògraman ciùil soirbheachail aig LCC (BA ann an Ceòl Gnìomhaichte, MA ann an Ceòl is Àrainneachd, agus HNC Ceòl) agus cuiridh e ris na comasan airson lìbhrigeadh chùrsaichean a bharrachd sna gnìomhachasan cruthachail, a’ leigeil le meudachadh àireamh nan oileanach.
‘S e ar n-amas airson Cnoc Soilleir:
Gum faighear aithneachadh mar ionad sàr-mhathais airson cànan is cultar na Gàidhlig, aig a bheil talla-cluiche bharraichte.
Gum tabhainnear tachartasan cultarail àrd-ìre fad na bliadhna, le cothroman trèanaidh, foghlaim agus cosnaidh sgoinneil.
Gum bi a’ Ghàidhlig na cànan-obrach aig Cnoc Soilleir, le oileanaich is luchd-tadhail ag ionnsachadh agus a’ cur eòlas air a’ choimhearsnachd Ghàidhlig.
Airson iomadh bliadhna, tha a’ choimhearsnachd air a bhith a’ dèanamh fiughar ris an ionad seo a bhrosnaicheas ceòl, dannsa agus dualchas Gàidhlig ann an Uibhist. Tha sinn air bhioran gu bheil sinn air an stairsnich leis a’ phròiseact seo agus tha sinn an eisimeil air bhur taic an-dràsta leis a’ mhaoin-chalpa.
Le bhur taic, tha sinn an dùil gun togar àite às am bi a’ choimhearsnachd againn – gu sònraichte na h-òigridh – moiteil; àite far an urrainn dhaibh a dhol an lùib ceòl agus seanchas agus dualchas na Gàidhlig, gus an dùthchas againn fhàs. Le bhith a’ cur bhur taic ris a’ phròiseact, cuidichidh sibh gus Uibhist a dhèanamh tarraingeach mar àite son tadhail agus fuireach ann, a’ toirt barrachd adhbharan dhar n-òigridh fuireach san eilean.
Dè bhios a’ tachairt aig Cnoc Soilleir?

robotstxt: allowed

filter: keep


text:
- Amasan DASG
- Mu Chorpas na Gàidhlig
- Mu Fhaclan bhon t-Sluagh
- Mar a bheirear iomradh
- Eachdraidh
- Faclair Eachdraidheil na Gàidhlig (FEG)
- Sgioba DASG
- Bòrd Comhairleachaidh
- Foillseachaidhean
- Taing
- Dòighean gus cuideachadh
- Dlighe-sgrìobhaidh
- Riaghailtean Cleachdaidh
- Cuir Fios Thugainn
- DASG Launch
- Gairm Index
Na Meuran
Thairist air an deireadh-seachdain ’s a bha sinn ann, ’s e ainmean nam meuran a thàinig am bàrr fhad ’s a bha sinn a’ gabhail srùbag agus chuir seo nam chuimhne gu bheil farsaingeachd dh’ fhaclan cho mòr ann, a rèir an sgire anns a bheil sibh. ’S math ’s fhiach an stòras bhriathrachais seo a chomharrachadh.
Chì sibh air a’ bhrath-bhloga a sgrìobh Àdhamh dhuinn ann an Seanchas, gur e ‘òrdag, corragag, mealla-fada, mac an lùba, lùdag,’ a thog e bho fhear Raibeart Mac a’ Bhiocair, a fhuair Gàidhlig Mhuile bho mhàthair. Chì sibh gur e a’ chrionag a theirte ris ann an Gleann Urchadain. Tha an abairt a leanas ann a chaidh a chlàradh ann an Leòdhas: “cha tigeadh thu lùdag na dh’ òrdaig air”. Theirinn a’ cheart rud ri cuideigin aig a bheil gach ainm nan corrag o gach ceàrnaidh den Ghàidhealtachd?!
Chì sibh ann an Saoghal Bana-mharaiche, gu bheil caochladh mòr dh’ ainmean ann, eadar sgealbag is calagag, cearrag, colbhag, mar a tha e clàraichte againn.
’S e fionna-fad, Fionnladh/Màiri fhada air neo an t-seaman fada a chaidh a chlàradh anns an leabhar sin. Tha dòigh aig na Gàidheil ri meòrachadh air na rudan cumanta sin, agus chuir e iongnadh orm gur e earball bèiste a th’ ann an seaman, a bharrachd air ciall neo dhà eile.
Tha macanaba cumanta gu leòr a-measg luchd na Gàidhlig, ach tha màthair an lùdaige ann cuideachd. Ann an dòigh, tha e freagarrach gur e plaosgag a theirte ris an lùdaig, bhon is e meur cho seang, brèagha, boireanta a th’ innte. Dhearbhaich am Faclair Bheag dhomh gur e iasg a th’ anns a’ chaoiteig, neo cuiteag mar as aithne dhuinn e ann am Facal bhon t-Sluagh.’S e seo a theirte ris an lùdaig cuideachd! Agus tha frìdeag ann cuideachd.Nach toir sibh sùil air na th’ aig na daoine à Loch Abar ri ràdh:
Òrdag, miarag, gille fada, macanaba, girgean.
Thog mi ùidh anns an abairt a leanas: ‘An òrdag,’S a chorrag,’S a mheur-fhada,’S nic an t-sraididh, ’S lughdag bheag an airgid!’ ’S e nic an t-sraididh am meur a bu mhotha a chòrd rium an seo. A bheil am meur seo gu sònraichte lasanta aig duine agaibh? Nach eil e inntinneach gur e mac, nighean neo màthair a bhios anns a’ cheathramh mheur an-còmhnaidh?! Thuirt càch air a’ chùrsa: “feumaidh nach biodh mac aig aba sam bith!” Nach robh na Gàidheil riamh dèidheil air mì-mhodh, gè-ta?!
Dh’ ionnsaich mi fhìn rann airson na meuran ann an Arainn nam Beann; leabhar brèagha anns a bheil iomadach rann is òran bho Eilean Arainn:
Seo an tè a leag an sabhal
Seo an tè a ghoid an sìl
Seo an tè a sheas ag amharc
Seo an tè a ruith air falbh
Seo an tè a b’ fheudar dhith phàigheadh air fad!
Tha cuid de na rannan rin cluinntinn an seo.
Tha fada cus bhriathrachas ann am Facal bhon t-Sluagh ceangailte ris na meuran. Cha dèan aon bhrath-bhloga a’ chùis. Bithibh cinnteach gun toir sibh sùil air, agus nach cuir sibh fios thugainn air Facebook, neo air Twitter.
Chan eil beachdan rim faotainn airson a’ phuist seo
Na puist mu dheireadh
18 Am Faoilleach 2018
An t-seachdain seo ’s mi a’ cumail orm le faclan mu dheidhinn beathaichean agus a’ sgrìobhadh mu dheidhinn fèidh.
11mh am Faoilleach 2018
Gach madainn bidh mise a’ coiseachd air a’ phàirc a’ faicinn tuilleadh na seachdar pioghaidean air na raointean agus bràigheachan agus tha seo a’ cur nam cuimhne rann a dh’ionnsaich mi bho Àdhamh Ó Broin aig ceann-seachdaine Gàidhlig Earra-Ghàidheil ann an Achadh an Droighinn.
4 Faoilleach 2018
Sgrìobh mi sa bhrath-bhloga a bh’ agam air 9 Màrt an-uiridh mu phròiseact nam bileag an seo aig DASG.
Diardaoin 28mh den Dùbhlachd
’S e seachdain na Nollaig a th’ ann, Nollaig chridheil dhuibh uileadh!


text:
Muir-thìrich Alba / Scotland's Amphibians
Tha sia gnèithean de mhuir-thìrich dùthchasach do dh'Alba - dearcain-luachrach mhòra, feadhainn mhìn agus feadhainn boiseach, an losgann cumanta, a' mhuile-mhàg chumanta agus muile-mhàg an druim bhuidhe no natterjack.
Bidh muir-thìrich a' cur seachad na cuid as motha dhen bhliadhna air tìr, ach feumaidh iad tilleadh dhan uisge airson gintinn oir tha iad nan cinn-phollain uisge airson a' chiad chuid dhem beatha. Seach gum feum iad an craiceann a chumail tais, feumaidh muir-thìrich a bhith ann an àite tais mar talamh-feòir fliuch no fo chraobhan no dhuilleagan a thuit gu talamh. Bidh muir-thìrich a' sealg bhiastagan agus ainmhidhean beaga eile airson am bìdh, ged a bhios cinn-phollain òga ag ithe lusan pollaig. Bidh losgainn agus muileacha-màg a' glacadh mheanbh-fhrìdean len teangannan fada, steigeach.
Bu chòir cuairt-bheatha losgainn agus mhuileacha-màg a bhith ann an dualchas gach pàiste: tha na h-uighean gam breith mar shìol toiseach an earraich. Chan fhada gus an nochd na cinn-phollain. Bidh iad a' snàmh gus am fàs an casan agus gus an crìon na h-earbaill. Fàgaidh iad a' phollag nan inbhich bheaga - uaireannan nan sgaothan mòra an dèidh uisge an t-samhraidh. Sna beanntan, gheibhear fhathast sìol san Ògmhios ann am pollagan faisg air iomairean-sneachda. Tha cuairt-bheatha nan dearcan-luachrach caran coltach ris an seo ach gu bheil na h-uighean air am breith agus air an steigeadh fa leth air lusan. Tha an fheadhainn òga coltach ri mean-dhearcan luachrach ach le itean fraoidhneasach gus ogsaidean a shùghadh bhon uisge.
Thathar dhen bheachd gu bheil muir-thìrich a' crìonadh ann an ceann a deas Bhreatainn air sgàth àrainnean a bhith gan call no ag atharrachadh. Tha iad uile air an dìon fon lagh gu ìre air choreigin.
Gnèithean tearc
Tha a dhà de ghnèithean nam muir-thìreach ann an Alba aig a bheil dìon sònraichte fo reachdas Eòrpach - an dearcan-luachrach mòr (great crested newt) agus a' mhuile-mhàg an druim bhuidhe no natterjack. Chan fhaodar am marbhadh agus chan fhaodar an àrainn aca a sgrios. Feumar coimhead gu math ri leasachadh sam bith a dh'fhaodadh an àrainn aca a chur ann an cunnart, agus feumar ceumannan a ghabhail gus coimhead ris na beathaichean fo chead on riaghaltas.
Tha an dearcan-luachrach mòr tearc san Roinn Eòrpa air sgàth 's gun deach an àrainn aige a mhilleadh. Ged a bhios e air tìr a' mhòr-chuid dhen ùine, agus far am bi e a' sealg creach bheag ann an talamh-feòir tais no am measg dhuilleagan a thuit, feumaidh e tilleadh a phollagan beaga airson gintinn, ach chan eil pollagan beaga ann a-nis air sgàth atharraichidhean ann an àiteachas - mar eisimpleir, chan eil eich air an cleachdadh mar a b' àbhaist agus chan eil feum air uisge a bhith ann a dh'òlas iad. Lorgar e an siud 's an seo air an dùthaich ann an ceann a deas Alba agus timcheall Inbhir Nis, ach tha e cuideachd ann am meadhan Alba far a bheil leasachadh gnìomhachais no togail ga chur ann an cunnart.
'S e muile-mhàg an druim bhuidhe am muir-thìreach as tearca a tha againn. Chan fhaighear e ach ann an corra àite an ceann a deas Siorrachd Dhùn Phris. Tha muile-mhàg an druim bhuidhe na ghnè gu math gnìomhach a tha air fàs cleachdte ri bhith beò air talamh gainmhche agus talamh-feòir mun chladach far am bi e a' sealg air an oidhche le bhith a' ruith an dèidh na creich seach a bhith na shuidhe am falach cleas losgainn agus muileacha-màg cumanta. Chan eil e coltach ri muir-thìrich eile ann am Breatainn oir cladhaichidh e fhèin sa ghainmhich airson teas an latha a sheachnadh. Gheibhear e faisg air a' chladach seach gum feum e a bhith beò ann an àrainn ghainmhiche seach ann an àite dhan tig an sàl.
Last updated on Friday 31st August 2012 at 15:37 PM. Cliog an seo airson beachd a thoirt air an duilleag seo


text:
Sgìre a' Mhonaidh agus cruthachadh beanntan a' Mhonaidh / The Grampian Event of the Caledonian Orogeny
Chaidh na beanntan Caledonianach a chruthachadh o chionn timcheall air 480-460 millean bliadhna agus b' e sin a thug bunaitean geòlais Alba ri chèile. Aig an àm sin bhuail sreath eileanan bholcànach, a chaidh a chruthachadh ann an Cuan Iapetus, ann an oir na sgìre ris an can sinn Gàidhealtachd a' Mhonaidh an-diugh.
Canar an Tachartas Grampianach ris an sin. Chaidh beanntan àrda a chruthachadh agus chaidh na creagan Dalradianach a chruthachadh bho na creagan grùideach a bha air cruinneachadh ri oir a' chuain tro thiodhlacadh, teasachadh agus dlùthadh. 'S e freumhan bleithte nan seann bheanntan sin a tha sna creagan Dalradianach a chithear an-diugh ann an Gàidhealtachd a' Mhonaidh.
Gheibhear diofar chreagan eugsamhail ris an canar Fillteachd Crìoch na Gàidhealtachd nan laighe ri taobh Sgàineadh na Gàidhealtachd. Thathar a' meas gur e cuid dhiubh seo na pàirtean as òige dhe na creagan Dalradianach, agus gur e pìosan de ghrunnd na mara a bha an lùib bualadh Gàidhealtachd a' Mhonaidh agus an t-sreath eileanan bholcànach a tha sa chuid eile.
Rè, agus an dèidh an Tachartais Ghrampianach, chaidh creag leaghte a chruthachadh agus bhrùth i i fhèin a-steach a chreagan eu-cruthach Gàidhealtachd a' Mhonaidh. B' e a' chlach-ghràn a th' ann am beanntan sònraichte, mar Am Monadh Ruadh, Lochnagar agus Beinn Nibheis, a bh' ann an tòrr dhen sin. Spreadh co-dhiù pàirt dhen chreig leaghte seo mar bholcàno air an uachdar. 'S e bholcàno caldera (no poit mhòr) as cudromaiche dhen seo agus chithear fuigheall dheth ann an seallaidhean iongantach Ghleann Comhann.
Last updated on Monday 16th April 2012 at 10:02 AM. Cliog an seo airson beachd a thoirt air an duilleag seo


text:
- TIOTAL
- Loch Eil agus Loch Dubh bho Bheinn Neibhis
- EXTERNAL ID
- QZP40_CARD_5734
- ÀITE
- Loch Linne
- SIORRACHD/PARRAIST
- EARRA-GHÀIDHEAL: Liosmòr 's An Apainn
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 37362
- KEYWORDS
- each
eich
Chithear fìor cheann a tuath an Loch Dhuibh, loch-mara mòr air costa an iar na h-Alba air a' chairt-phuist seo. Is ann an seo a bhios Loch Iall, a tha ri fhaicinn ri cùl na deilbh, a' sruthadh a-steach don Loch Dhubh.
Tha An Gearasdan, a tha ri taobh an Loch, air falach air cùlaibh nam beanntan a tha ri aghaidh na deilbh. Chithear Caol agus A' Chorpaich air taobh a deas na deilbh ri taobh a' bhàigh mhòir


text:
Faclair Angus Watson
Anns an fhaclair seo gheibhear eadar-theangachaidhean air tòrr fhaclan co-cheangailte ri iomadh cuspair, nam measg cuspairean fìor ùr leithid coimpiutaireachd. Gheibhear cuideachd pailteas abairtean a bharrachd air stiùireadh air rèimean na Gàidhlig. Tha e air a mhòr-mholadh le sgoilearan Gàidhlig leithid Wilson MacLeòid. Fad greis cha robh am faclair seo ri fhaotainn ach mar dà leabhar, an dàrna fear dhiubh na fhaclair Gàidhlig gu Beurla agus am fear eile Beurla gu Gàidhlig. Anns an leabhar ùr seo a chaidh fhoillseachadh ann an 2012 tha an dà fhaclair air an cur còmhla agus ’s e seo aon de na faclairean Gàidhlig gu Beurla is Beurla gu Gàidhlig as motha agus as fharsaing.
£25.00


text:
Międzyrzec Podlaski
S'e baile ann an Pòlainn an ear-dheas, eadar Biała Podlaska is Lublin, air Abhainn Krzna a th'ann Międzyrzec Podlaski. (IPA: mjɛnˈd:zɨʐɛt:s pɔdˈlaski, Laideann: Meserici, Iùdais: מעזעריטש/Mezeritch, Gearmailtis: Meseritz, Seacais: Podleské Meziříčí, Liotuànais: Palenkės Mendzižecas, Ùcrainis: Meжиpiччя, MeHдзижeцb-Пiдляcbkий, Latbhais: Mendzižeca Podļaska, Ruseis: MeHдзыжeц-Пoдляckи, Bealaruisis: Miжpэччa, MeHдзыжaц-Пaдляcki, Eabhra: מיינדזיז'ץ פודלסקי)Tha e na phriomh-bhaile den gmina ann an voivodship Lublin, agus tha 17.300 daoine ann (ann an 2005).Tha Międzyrzec Podlaski 83km air falbh bho Lublin, 291km bho Kraków, 380km bho Gdańsk agus 125km bho Warsaw, prìomh-bhaile na dùthcha.[1] Chaidh am baile a chlàradh airson a' chiad turas ann an 1178, ann an sgrìobhainn eaglaiseil.


text:
- TIOTAL
- buidheann taobh a-muigh an Tìr Àluinn
- EXTERNAL ID
- ULMPH_2000_0659
- ÀITE
- Leac Mailm
- SGÌRE
- Loch Bhraoin
- SIORRACHD/PARRAIST
- ROS: Loch Bhraoin
- NEACH-FIOSRACHAIDH
- Taigh-tasgaidh Ulapuil
- AITHNEACHADH MAOINE
- 40408
- KEYWORDS
- tidsearan
maighstirean-sgoile
Taigh-òsta Tìr Àluinn
a' leigeil dheth dreuchd
Chithear san dealbh-chamara seo buidheann de thidsearan aig Taigh-òsta Tìr Àluinn an Leac Mhailm, Loch Bhraoin. B' e an tachartas seo Maighstir-sgoile Sgoile Ullapuil Dòmhnall MacLeòid a' leigeil dheth a dhreuchd. Air a' chùl, bhon làimh chlì, tha Seumas MacMhathain, Iain S. MacIllEathain, A' Bh-Uas Catrìona Fhriseal, Anna NicLeòid agus Johann Hodgson.
Ris an aghaidh, bhon làimh chlì, tha a' Bh-Uas C. NicCoinnich, Mgr Dòmhnall MacLeòid is a' Bh-Uas M. MacCoinnich. Is e ainm a' phàiste, Anna NicIllEathain, nighean Iain S MhicIllEathain.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is prìsean, cuir post-d gu Ullapool Museum


text:
Àiteachan a thadhal air / Places to visit
Tha raon de shuidheachaidhean ann airson faighinn gun bhlàr a-muigh gus nàdar a mhealtainn - bho meadhan bhailtean ṃra is bhailtean beaga gu na cnuic as àirde agus na uisgeachan as doimhne nar lochan is nar fairgean. Ge bith ciamar a bhios an aimsir, bu cḥir gum biodh àite air choreigin ann gun deigheadh tu airson èadhar fhionnar is eacarsaich fhaighinn, biodh sin airson uair a th́de no dhà no airson latha no dhà.
Bailtean beaga is bailtean ṃra
Ma tha thu a' fuireach ann am baile beag no baile ṃr bidh ceuman is àiteachan gorma faisg air làimh a tha air leth freagarrach airson a bhith a-muigh.
Coilltean is fŕthean
Lorg coilltean is fŕthean faisg air an dachaigh no nas fhaide air falbh. Tha làraichean air feadh Alba fo riaghladh diofar bhuidhnean agus tha iad fosgailte dhan t-sluagh phoblach.
Aibhnichean is lochan
Bhon ḍigh sa bheil an solas a' gluasad, fuaim an uisge thairis air bras-shruthan, iasg a' leum, tha rudeigin ṣnraichte ann a bhith a' gabhail fois ri taobh uisge.
Cnuic is beanntan
Lorg tuilleadh mu chnuic is bheanntan na h-Alba is an uair sin lorg àite airson an rannsachadh dhut fhèin.
Marannan is oirthirean
Rannsaich oirthir chorrach agus tràighean gainmhich. Rach a-mach air no eadhon fon uisge.
Last updated on Tuesday 13th March 2012 at 08:47 AM. Cliog an seo airson beachd a thoirt air an duilleag seo


text:
- TIOTAL
- Sligeachan agus Sgurr nan Gillean; An t-Eilean Sgitheanach
- EXTERNAL ID
- QZP40_CARD_2560
- ÀITE
- Sligeachan, Sgonnsair
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Port Rìgh
- DEIT
- c1934
- LINN
- 1940an; 1950an
- CRUTHADAIR
- J. Valentine & Co.
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 34463
- KEYWORDS
- taigh-òsta
beanntan
uisge-dhath
A rèir an neach a chuir a' chairt-phuist seo, "Tha an t-Eilean Sgitheanach coltach ri seo an da-rìribh". Chaidh a' chairt seo fhoillseachadh bho dhealbh 'uisge-dhath' a rinn Eideard H. MacThòmais, a bha ag obair mar as trice ann an Sgìre nan Loch ann an Sasainn. Tha e coltach gun deagh an dealbh seo a pheantadh bho dhealbh-camara aig Valentines. Dh'obraich MacThòmais airson na companaidh a bha Stèidhichte ann an Dùn Deagh bho na 1930an a-mach. Ged a tha e coltach gun do chuir an neach-ealain ris an t-sealladh, tha an Cuiltheann cho drùidhteach is nach eil a leithid a dhìth


text:
Oileanaich a' gearain mu bhusaichean
Tha oileanaich aig Sabhal Mòr Ostaig a' gearain mu sheirbheis nam busaichean ann an ceann a deas an Eilein Sgitheanaich.
Is suarach cho math 's a tha an t-seirbheis, a rèir nan oileanach, is tha iad a-nise an dòchas gun tig leasachadh air a' ghnothach à Pàrlamaid na h-Alba.
"Chan eil busaichean ann, sin an duilgheadas," thuirt ceann-suidhe Chomann nan Oileanach aig SMO, Scott Mac Con Ulaidh.
"Tha cuid de sheirbheisean ann tron t-Samhradh nuair a bhios an luchd-turais ann ach an-dràsta chan eil ann ach bus-sgoile agus bus ionadail.
"Chan eil iad gu feum sam bith oir chan eil iad ceangailte ris na dòighean siubhail airson a dhol gu Glaschu no Inbhir Nis mar eisimpleir.
"Sgràthail"
"Bhon a chaill sinn na busaichean puist tha e air a bhith sgràthail," thuirt e.
Thuirt Mgr Mac Con Ulaidh gun do bhruidhinn na h-oileanaich le companaidhean busaichean is comhairlichean na sgìre ach nach tàinig adhartas air an t-suidheachadh.
Tha iad a-nise air an gnothach a thogail le Aonadh nan Oileanach aig ìre nàiseanta, is tha iad an dòchas gun tig adhartas tro bhile aig Holyrood gus riaghladh a bharrachd a chur air gnìomhachas nam busaichean.
Tha co-chomhairle air na planaichean sin aig Ministear Dùbhlanach na Còmhdail, an Làbarach Iain Gray, dìreach air tighinn gu ceann.
Feumar rudeigin a dhèanamh mun t-suidheachadh an ceartuair, a rèir Mhgr Mac Con Ulaidh.
"Tha daoine a' tighinn an seo bho air feadh an àite is tha iad a' smaoineachadh gum bi na busaichean ionadail a' feitheamh air na seirbheisean Citylink no air na treanaichean, ach chan ann mar sin a tha e idir," thuirt e.


text:
Geamaichean mòra sa Phrìomh Lìog
Tha deireadh-seachdain fìor chudromach air fàire ann am Prìomh Lìog na h-iomain le geamaichean a bheir buaidh air mullach agus bonn na lìge.
Tòisichidh gnothaichean oidhche Haoine le seann nàimhdean Ceann a' Ghiuthsaich is Bail' Ùr an t-Slèibh a' dol an aghaidh a chèile.
'S ann aig Bail' Ùr an t-Slèibh a tha làmh an uachdair a-nise ann an rèis an tiotail is bidh iad ann an sunnd às dèidh dhaibh a' chùis a dhèanamh air Lòbhat san iar chuairt dheireannaich de Chupa MhicAmhlaidh.
Tha am Bail' Ùr air leithid Danny MacRath fhaighinn air ais aig fìor dheagh àm is cuiridh dà phuing ann an Ceann a' Ghiuthsaich iad ann an suidheachadh làidir an lìog a bhuannachadh a-rithist.
Tha Ceann a' Ghiuthsaich fhèin a' gealltainn sgioba làidir a chur a-mach 'son a' gheama is dh'fhaodadh gun nochd Raghnall Ros a-rithist is coltas ann gu bheil an sgioba ga dheasachadh 'son cluich ann an iar-chuairt dheireannaich Chupa na Camanachd an ath-sheachdain.
Ceist
'S e a' cheist ge-tà, am bi an geama sin aig cùl inntinn Chinn a' Ghiuthsaich, fiù 's ged a chòrdadh e riutha maill a chur air Bail' Ùr an t-Slèibh.
Tòisichidh an geama ann an Ceann a' Ghiuthsaich oidhche Haoine aig 6:30f.
Bidh Lòbhat am measg na bhios a' cumail sùil gheur air a' gheama is fios aca gum fosgail an doras aig mullach na lìge às ùr dhaibhsan mura faigh am Bail' Ùr an dà phuing.
Tha fìor dhùbhlan mu choinneimh Lòbhait fhèin Disathairne ge-tà, nuair a thèid iad gu Taigh na Bruaich gus cluich an aghaidh Chaoil Bhòid.
Chan e geama a tha seo a dh'iarradh Lòbhat às dèidh dhaibh an t-slighe a chall beagan bho chionn ghoirid.
Sreap
Tha Caol Bhòid fhèin ann an sunnd is iad air an Cupa Ceilteach a bhuannachadh is àite fhaighinn sa chuairt dheireannaich de Chupa MhicAmhlaidh, cho math ri sreap suas an lìog.
Nì Lòbhat glè mhath ma thilleas iad gu tuath leis an dà phuing.
Sa gheama eile sa Phrìomh Lìog tha cothrom aig Ceann Loch Seile an t-àite aca san lìog a ghlèidheadh le dà phuing aig an taigh an aghaidh Ghlinne Urchadain.
Fhuair an sgioba iad fhèin ann am beagan de staing le call 4-1 ri Loch Abar an t-seachdain seo chaidh, buaidh a thug dòchas do Loch Abar gun urrainn dhaibh fhathast fuireach san lìog.
Bidh puing cha-mhòr gu leòr do Cheann Loch Seile ach ma nì an Gleann a' chùis - is iad gun chall bho chuairt dheireannaich Chupa MhicThàmhais - thèid an t-strì eadar Loch Abar is Ceann Loch Seile dha na geamaichean mu dheireadh den t-seusan.
Teannadh
Ann an Lìog Tuath 1 tha Camanachd an Eilein Sgitheanaich a-nise a' teannadh dlùth air an tiotal a bhuannachadh is bheir dà phuing an aghaidh Inbhir Nis ann am Port Rìgh iad ceum nas fhaisge.
Chan eil gnothaichean a' dol le Inbhir Nis an-dràsta is iad aig bonn na lìge às dèidh dhaibh call 9-1 ri dàrna sgioba Chinn a' Ghiuthsaich an t-seachdain seo chaidh agus 's e fìor iongnadh a bhios ann mura dèan na Sgitheanaich an gnothach an seo.
Ann an Lìog Tuath 3 bidh na Leòdhasaich ann an sunnd a' dol gu Baile Ùr nan Granndach is iad air soirbheachadh 3-0 an aghaidh Chabair Fèidh bho chionn seachdain, buaidh cho math sa bh' aca a-riamh.
'S e crìochnachadh san dàrna àite san lìog a tha san amharc aig na Leòdhasaich a-nise is ghabhadh iad ceum mòr a dh'ionnsaigh sin le dà phuing an aghaidh Shrath Spè.


text:
Cha tèid inbhe ùr air a' Ghleann Mhòr
Cha tèid inbhe shònraichte a chur air a' Ghleann Mhòr is comataidh aig Holyrood air co-dhùnadh gun taic a chur ri ath-chuinge a bha mun coinneimh.
Bha a' bhuidheann iomairt, Caraidean a' Ghlinne Mhòir, air an ath-chuinge a chur air adhart is iad ag ràdh gu bheil planaichean aig diofar luchd-leasachaidh 'son 500 crann-gaoithe a bharrachd a thogail san sgìre.
Dh'iarr iad gun ainmicheadh Riaghaltas na h-Alba an Gleann Mòr is Loch Nis mar Sgìre Bhòidhchead Nàiseanta agus gun iarradh iad inbhe Làrach Dualchais na Cruinne bho UNESCO dhan sgìre cuideachd.
Tha an luchd-iomairt a' cumail a-mach gu bheil "ùine a' sìor-ruith a-mach gus bòidhchead na sgìre a shàbhaladh".
Fhuair an ath-chuinge taic bho chòrr is 3,000 duine.
Freagairt
San fhreagairt aca dhan ath-chuinge ge-tà, thuirt SNH nach robh coltas ann gun rachadh an sgìre a chur air adhart mar Sgìre Bhòidhchead Nàiseanta.
Thuirt a' bhuidheann ghlèidhteachais cuideachd gu bheil iad den bheachd nach biodh tagradh 'son inbhe Làrach Dualchais na Cruinne "ro làidir".
Bheachdaich Comataidh nan Ath-chuingean Poblach air a' ghnothach Dimàirt is cho-dhùin iad gun gluasad air adhart.
"Tha e coltach gu bheil an t-ùghdarras ionadail a' coimhead air a seo is nach eil an gnothach buileach mar a bha cuid ag ràdh", thuirt cathraiche na comataidh, Coinneach MacAsgaill.
"Tha mi a' smaointinn gu bheil a' Chomhairle air gabhail ris gu bheil na sgìrean a bha 's dòcha gu bhith ann an cunnart, nach tèid crainn a-nise a chur anns na sgìrean sin", thuirt e.
Dh'aontaich a' Chomataidh aige sin an ath-chuinge a dhùnadh agus an gnothach fhàgail ann an làmhan Comhairle na Gàidhealtachd.


text:
Dragh as ùr mu sheirbheis aiseag Mhalaig/Loch Baghasdail
23 An Dùbhlachd 2015 Ùraichte aig Ùraichte aig
Chan eil aiseag air seòladh eadar Loch Baghasdail is Malaig ach trì tursan ann an sia seachdainean air a gheamhradh seo.
Seo a' bhliadhna mu dheireadh den sgeama pìleat a thòisich ann a dà mhìle 's a trì deug.
Tha daoine fhathast a' clàradh airson na h-aiseig ach le sùil gheàrr air an aimsir.
Aig a cheart am, chaidh fiolm èibhinn mun t-seirbhis a chuir dhan fharpais aig FilmG.
Tha Shona NicDhòmhnaill ag aithris....


text:
Beachdan gan sireadh air leasachadh aig an Stòrr
Tha beachdan gan sireadh air leasachadh a th' anns an amharc aig an Stòrr san Eilean Sgitheanach.
Tha àrdachadh mòr air tighinn air na tha de dhaoine a' tadhal air an àite anns na beagan bhliadhnaichean a dh'fhalbh 's e air nochdadh ann an grunn fhiolmaichean agus prògraman telebhisein.
Tha sin air draghan adhbharachadh mu chion àitean-parcaidh agus beachd ann cuideachd gu bheil feum air taighean-beaga poblach.
Chaidh buidheann fhastadh air a' mhìos a dh'fhalbh a nì sgrùdadh air na roghainnean a th' ann airson na goireasan a leasachadh.
'S ann le Comhairle na Gàidhealtachd a tha an talamh timcheall air Bodach an Stòirr ach tha Urras an Taobh Sear a' beachdachadh air an talamh a cheannach bhuapa air neo an leasachadh a dhèanamh ann an co-bhanntachd leotha.
Sgrùdadh
Thuirt Dòmhnall Dòmhnallach bho Urras an Taobh Sear gu bheil iad air sgrùdadh mionaideach a dhèanamh gus dearbhadh dè na goireasan as motha a tha a dhìth.
A thuilleadh air pàirce chàraichean agus taighean-beaga, thuirt e gun do nochd iarrtas cuideachd airson tuilleadh ghoireasan do luchd-turais.
"Tha cuideachd beachdan air tighinn gum bu chòir 's dòcha beagan a bharrachd a dhèanamh a thaobh fiosrachadh a thoirt seachad do dhaoine mu dheidhinn an Stòirr agus far a bheil an Stòrr fhèin, tha e gu math cudromach airson an taobh sear agus daoine air innse dhuinn gum bu toil leotha gun gabhadh sinn an cothrom airson daoine a chumail a' dol gu tuath agus a bhith a' frithealadh nan coimhearsnachdan tuath air Port Rìgh airson buannachd eaconamaidh na sgìre".
Thuirt Mgr Dòmhnallach gu bheil Comhairle na Gàidhealtachd cuideachd ag aithneachadh gu bheil obair a dhìth aig an làraich 's iomagain orra gum faodadh tubaist a bhith ann air sgàth chion goireasan.
Bidh cothrom aig muinntir an àite am beachd a thoirt seachad ann an Talla Stafainn eadar 10:00m agus 3:00f Disathairne, an 30mh là den Iuchar.


text:
Còrr is 300 seòladh dheth
Thàinig àrdachadh a shia uimhir cha mhòr air an àireimh de sheirbheisean-aiseig a chaidh a chur dheth eadar Malaig agus Aramdail an coimeas ris an-uiridh.
Fhuair Comhairle Choimhearsnachd Shlèite am fiosrachadh bho Chaledonian Mac a' Bhriuthainn a sheall gun deach còrr is 300 seirbheis a chur dheth am-bliadhna an coimeas ri beagan 's 60 an-uiridh.
Bha ge-tà, barrachd sheòlaidhean air an t-seirbheis am-bliadhna eadar an dà phort.
"Cha robh sinn a' smaoineachadh gun robh e cho dona idir," thuirt fear-cathrach Comhairle Choimhearsnachd Shlèite, Ruairidh Moireach.
"Bha sinn a' toirt rabhaidh dhan Riaghaltas gun robh seo a' dol a thachairt, ach cha do thuig sinn a-riamh gum biodh e cho dona 's a bha e.
"Ach cha do thuig sinn a-riamh gum biodh e cho dona 's a bha e.
"'S e cùis-nàire a tha seo dha Riaghaltas na h-Alba, bhon 's e ministear an Riaghaltais, Derek MacAoidh, 's e a rinn an co-dhùnadh an aiseag a bh' againn ann an seo bho chionn 12 bhliadhna a thoirt air falbh, sin an Coir' Uisg', a chaidh a thogail a dh'aona-ghnothaich airson na slighe sin eadar Malaig is Armadal, agus chaidh a cur a Mhuile air an t-Samhradh.
"Bha sinne ag innse dhaibh gur e co-dhùnadh ceàrr a bha sin, agus gun robh e a' dol a thoirt fìor-dhroch bhuaidh oirnn anns an sgìre seo.
"Cha do dh'èist iad rinn, agus tha sinn a' faicinn a-nise buil na cùise, gu bheil an sgìre seo, chan e a-mhàin an t-Eilean Sgitheanach ach Loch Abar cuideachd, a' fulang gu mòr ri linn a' cho-dhùnaidh a bha sin.
"Tha na h-àireamhan seo a' cur cuideam air an Riaghaltas gu cinnteach, ach 's e rud, an èist iad?" thuirt e.


text:
Iomairt teasairginn air Là na Nollaige
Chaidh Sgioba Teasairginn Bheanntan Loch Abair a ghairm Là na Nollaige 'son cobhair a dhèanamh air neach-coiseachd ann an Gleann Nibheis.
Bha am fear-coiseachd air tuiteam far na drochaide uèir aig Lùib Shonnachain faisg air An Steall agus e air a chas a bhriseadh.
Chaidh am fireannach a thogail bho bhruach na h-aibhne, air a' cheann a tuath, a' ciallachadh nach robh aig na buill bhon sgioba teasairginn ri dhol tron uisge.
Thuirt ceannard na sgioba, Iain Stevenson gun deach mu 14 buill a ghairm air oidhche na Nollaige.
Bha ceò ann agus thuirt Mgr Stevenson gun robh e na b'fhasa an duine a ghiùlain a-mach às a' ghleann air sreadsair na heileacoptair a chur an sàs.
Chaidh am fear-coiseachd a thoirt gu Ospadal a' Bhelford anns a' Ghearasdan.


text:
Bidh margaidhean didseatach a 'sanasachd an cuid brathan, bathar no seirbheisean tro mheadhanan sòisealta, puist-d, agus àrd-ùrlaran eile. Bidh iad a 'cleachdadh theicneòlasan didseatach leithid sanasachd, margaidheachd puist-d, agus margaidheachd fòn gus coinneachadh ri luchd-ceannach ùr air feadh an t-saoghail. Bidh margaiche didseatach a 'coileanadh a chuid obrach air-loidhne mar as trice agus a' dèanamh iomadh pròiseactan sgrìobadh dàta gach latha. Tha Earrann Lìonra a 'cuideachadh margaidheachd dhidseatach a' brosnachadh agus a 'margaidheachd nam brathan aca. A bharrachd, tha an inneal seo a 'cuideachadh le bhith a' cruthachadh barrachd stiùirichean air an eadar-lìon.
Deatamach do luchd-gnìomhachais:
Margaidheachd didseatach agus sgrìobadh lìn air atharrachadh mar a tha gnìomhachasan, agus branda a 'brosnachadh am bathar agus an seirbheisean. Le Targaid Dàta Web, chan urrainn dhut a bhith a 'cuimseachadh air àireamh mhòr de luchd-ceannach ach cuideachd a' gabhail a-steach planaichean margaidheachd adhartach agus ro-innleachdan. Faodaidh tu a bhith a 'briseadh uiread de dhuilleag-lìn ann an uair a thìde mar a tha thu ag iarraidh agus mar sin fàs do ghnìomhachas.
Inneal a tha furasta a chleachdadh leis a 'chleachdaiche:
Tha e sàbhailte innse gu bheil an t-seirbheis lìn a tha furasta a chleachdadh. Bidh e gad chuideachadh a 'leasachadh do dhòighean margaideachd didseatach leithid SEO, SEM, margaidheachd susbaint, fèin-ghluasad susbainteach, margaidheachd buaidh, margaidheachd air a stiùireadh le dàta, agus sanasachd taisbeanaidh. Tha Earrann-lìn Dealain air tagradh a dhèanamh gus milleanan de dhuilleagan lìn a sgrios gu ruige seo, agus bidh mion-sgrùdairean dàta a 'cleachdadh an inneal seo gu ìre mhòr gus fiosrachadh a tharraing bho làraichean-lìn fiùghantach is e-mhalairt. Faodaidh tu an làrach-lìn gu lèir no pàirt a sgrìobadh leis an t-seirbheis seo agus coileanadh na gnìomhan margaidheachd didseatach agad air dòigh nas fheàrr.
Math airson làraichean meadhanan sòisealta:
Le Targaid Dàta Lìn, faodaidh tu làrach-lìn lìonraidh sòisealta a sgrìobadh mar YouTube, Facebook, Twitter, LinkedIn, agus Google+ gu furasta. Faodaidh tu cuideachd dàta briseadh bho fhòraman deasbaid, làraich-lìn ath-bhreithneachaidh agus ionadan naidheachd leithid am BBC agus CNN. Le innealan sgrìobadh dàta àbhaisteach, is dòcha nach bi e comasach dhut dàta a thionndadh bho CNN agus bhon BhBC; ach tha Earrann-lìn Lìonra a 'dèanamh iomadh gnìomh agus faodaidh e cruinneachadh, eagrachadh, agus tarraing fiosrachadh bho na làraichean sin a rèir do riatanasan.
Tionndaidhean ioma-fhillte:
Is e aon de na feartan as sònraichte de thoraidhean dàta lìn gu bheil e ri fhaighinn ann an iomadh dreach: Tionndadh elite, Free Version, agus Tionndadh Proifeiseanta. Tha an tionndadh an-asgaidh freagarrach airson luchd-obrach neo-eisimeileach, companaidhean beaga, agus feadhainn nach eil a 'dèanamh phrògraman. Tha na dreachan mion-inbheach agus proifeiseanta math airson iomairtean, margaidheachd didseatach, agus prògraman. Le Earrann-lìn Earrann-lìn, faodaidh tu fiosrachadh a thoirt air ais agus tuairisgeul tàbhachdach agus ìomhaighean a thaghadh gu cothromach.
Chan eil feum air cumail suas:
Eu-coltach ri sgriobtairean dàta àbhaisteach eile agus luchd-crathaidh lìn, tha Earrann-lìn a 'cur feum air cumail suas. Chan fheum thu sgilean codaidh adhartach a bhith agad airson an inneal seo a chleachdadh. Mura h-ionnsaich thu Python, C ++, BeautifulSoup, agus Ruby, gheibhear buannachd bho gheàrr-chunntas an t-seòlaidh-lìn agus thoir tlachd às na feartan bunaiteach is adhartach agad. Cha bhith an inneal seo a 'briseadh dàta chan ann a-mhàin dhut ach cuideachd ga chur air dòigh stèidhichte air na prìomh fhaclan-fhaire agad. Cuideachd, bidh e a 'foillseachadh susbaint lìn agad gu fèin-obrachail agus a' rèiteachadh na mearachdan beaga anns an dàta agad, a 'sàbhaladh do ùine agus lùth.
Daingneachadh seòlaidh agus dìon spama:
Tha Earrann-dàta Lìn a 'dearbhadh nan seòlaidhean puist-d dhut, a' toirt dhut liosta iomlan de na luchd-cleachdaidh agad ann an cruth eagraichte. A thuilleadh air an sin, tha an t-seirbheis seo a 'dìon an aghaidh spama agus a' cur bacadh air luchd-tarraing agus spamadairean bho bhith a 'faighinn cothrom air do shusbaint lìn.


text:
Dhachaigh
Comann nam Pàrant aig Ìre Ionadail
Tha buidhnean CnP air am meas cudromach airson iomadach adhbhar;
- Tha iad a’ toirt phàrantan aig am bheil clann ann am FTMG còmhla airson bruidhinn air cuspairean a tha toirt buaidh air foghlam an cuid-chloinne aig a h-uile ìre
- ’S urrainn do CnP taic a thoirt don sgoil, ag obair ann an co-bhonn ri Comhairlean Phàrant
- ’S urrainn do luchd-dreuchd a’ Chomataidh bruidhinn às leth nam pàrantan le ùghdarras. ’S fheàrr le Comhairlean, sgoiltean agus buidhnean eile a bhith a’ dèiligeadh ri riochdairean an àite iomadach duine fa leth
- Le bonn-stèidh, faodaidh CnP, mar bhuidheann coimhearsnachd, airgead a thionail ann an dòigh nach urrainn an sgoil a dhèanamh
- ’S urrainn do phàrantan le cloinn ann am FTMG an siostam foghlaim a bhrosnachadh anns an sgìre aca fhèin
- Tha na buidhnean ag amas ri taic a thoirt do thachartasan tron Ghàidhlig taobh-muigh na sgoile, leithid obair nan Sradagan
Ciamar a thèid mi an lùib Comann nam Pàrant?
Tha buidheann Comann nam Pàrant anns a’ mhòr-chuid de sgìrean far am faighear foghlam tro mheadhan na Gàidhlig. Tha na buidhnean fosgailte do phàrant sam bith aig am bheil clann ann an FTMG aig ìre sam bith, agus faodaidh pàrantan coinneamhan choitcheann a fhrithealadh. Ma tha thu ag iarraidh grèim fhaighinn air riochdaire CnP anns an sgìre agad fhèin, cuir fios air an Oifigear Phàrant a bheir dhut ainm agus fiosrachadh.
Ma tha sibh airson buidheann CnP a stèidheachadh anns an sgìre agaibh, tha e furasta gu leòr sin a dhèanamh. Coinnichidh an t-Oifigear Phàrant ri pàrantan san sgìre airson a dhol tro Bhonn-stèidh CnP, mìneachadh a thoirt mun obair aig CnP gu h-ionadail, agus ceistean sam bith a dh’fhaodadh èirigh a fhreagairt. Tha e an uairsin an urra ribh fhèin am bheil sibh airson buidheann a stèidheachadh. Ma tha sibh airson seo a dhèanamh san sgìre agaibh, Tha am post-dealain fo dhìon an aghaidh botaichean spama. Feumaidh tu JavaScript a chus an comas gus fhaicinn..
Foghlam tro Mheadhan na Ghàidhlig
Dè th’ ann?
’S e foghlam tro mheadhan na Gàidhlig aon de na prìomh dhòighean air fileantachd sa Ghàidhlig a ruighinn agus a chumail. Tha seo gu sònraichte fìor mu chlann à teaghlaichean aig nach eil Gàidhlig. Tha foghlam tro mheadhan na Gàidhlig fosgailte don a h-uile duine, feadhainn aig a bheil Gàidhlig agus feadhainn aig nach eil.
’S urrainn do sgoilearan aig nach eil Gàidhlig bho thùs, gu dearbh a tha à dachaighean agus coimhearsnachdan gun Ghàidhlig, an toirt gu fileantachd sa chànan tro rud ris an canar bogadh. Le bogadh, tha na sgoilearan gan teagasg sa Ghàidhlig a-mhàin, is iad a’ dèanamh na rudan àbhaisteach a bhios clann a’ dèanamh aig an ìre thràth seo dem foghlam – ann an cròileagan, sgoil-àraich agus bun-sgoil. Tha an luchd-teagaisg a’ gabhail gach cothrom sgilean Gàidhlig na cloinne adhartachadh – tro òrain, sgeulachdan, geamaichean agus gu h-àraid tro chluiche.
Tha foghlam tro mheadhan na Gàidhlig a’ neartachadh cànan nam fileantach agus tha e cuideachd gan toirt gu ìre nas àirde ann an sgrìobhadh agus ann an leughadh anns a’ Gàidhlig.
Advice on Gaelic Education - cruth PDF
Dè cho èifeachdach ’s a tha Foghlam tro mheadhan na Gàidhlig?
Ann an aithisg a chaidh fhoillseachadh às leth Riaghaltas na h-Alba ann an 1999, chaidh na co-dhùnaidhean a leanas a dhèanamh:
“....cha robh clann a bha a’ faighinn foghlam tro mheadhan na Gàidhlig, ge bith an robh a’ Ghàidhlig na cànain dachaigh no nach robh, air an cumail air ais an coimeas ri clann a bha a’ faighinn oideachadh tro mheadhan na Beurla. Anns a’ mhòr-chuid de shuidhichidhean bha iad a’ dèanamh na b’ fheàrr na clann a bha a’ faighinn foghlam tro mheadhan na Beurla agus, còmhla ri sin, fileanta ann an dà chànan.”
An t-Àrd Oll. Ridseard MacIain
The Attainments of Pupils Receiving Gaelic-medium Primary Education in Scotland
CILT Alba, Oilthigh Shruighlea, 1999
Bhon uairsin sheall rannsachadh a rinn Oilthigh Dhùn Èideann ann an 2010 às leth Bòrd na Gàidhlig;
“Bidh sgoilearan ann am foghlam tro mheadhan na Gàidhlig, nach eil a’ faighinn Beurla san t-seòmar sgoile gu Prìomh 3 co-dhiù, a’ breith air agus a’ dol seachad air sgoilearan meadhain-Bheurla ann an comasan sa Bheurla. Ro ÀS2, ged nach robh ach dàrna leth nan sgoilearan meadhain-Bheurla air Ìre E, an ìre iomchaidh, a ruighinn ann an leughadh agus sgrìobhadh na Beurla, bha trì cairteal nan sgoilearan meadhain-Ghàidhlig aig an ìre seo.”
Agus
“...nach eil buaidh aig ionnsachadh tro mheadhan na Gàidhlig (mar as trice an dàrna cànan aca) air buileachadh sgoilearan meadhain-Ghàidhlig ann am pàirtean eile den churraicealam.”
Foghlam Tro Mheadhan na Gàidhlig ann an Alba:
Roghainn agus Buileachadh sa Bhun-sgoil agus Tràth san Àrd-sgoil (ceangal taobh a-muigh, cruth PDF)
’S e an dearbhadh as fheàrr a tha againn air an dòigh-teagaisg seo, gu bheil e a’ sìor fhàs mar a tha barrachd is barrachd phàrantan ga iarraidh. Tha na pàrantan ga iarraidh a chionn ’s gu bheil a’ soirbheachadh leis. Am bliadhna, tha còrr is 3500 duine-cloinne a’ faighinn FTMG, 989 aig ìre fo-aois-sgoile, 2500 sa bhun-sgoil agus 1,104 san àrd-sgoil.
A chionn ’s gu bheil foghlam an cuid-chloinne cho cudromach do phàrantan, tha sinn a’ tuigsinn gum bi iomadh ceist aca mun t-siostam foghlaim seo. Airson na ceistean is trice a nochdas a fhreagairt agus fiosrachadh coileanta a thoirt do phàrantan mu FTMG, tha Comann nam Pàrant agus Bòrd na Gàidhlig air leabhran fiosrachaidh agus Bhidio fhoillseachadh. Airson leth-bhreacan de Fios is Freagairt, a tha saor ’s an asgaidh, brùth an seo airson PDF
Fàilte do Chomann nam Pàrant
Fàilte do làrach-lìn Chomann nam Pàrant, am buidheann nàiseanta a tha a’ toirt taic agus comhairle mu fhoghlam tro mheadhain na Gàidhlig do phàrantan.
Tha mu 30 buidheann Comann nam Pàrant (CnP) air feadh Alba, a’ riochdachadh phàrantan aig a bheil clann a tha a’ faighinn foghlam tro mheadhan na Gàidhlig aig diofar ìrean, bho chròileagan gu àrd-sgoil. ’S e prìomh amas gach buidheann "a bhith a’ cur air adhart agus a’ toirt taice do stèidheachadh is cumail suas foghlam tro mheadhan na Gàidhlig". ’S ann air sàillibh strì phàrantan a thòisich foghlam tro mheadhan na Gàidhlig (FTMG) ann an 1985.Tha a’ mhòr-chuid de chloinn a tha ann an FTMG a’ tighinn à dachaighean far nach eil a’ Ghàidhlig ga cleachdadh.
Air an làrach againn gheibh sibh fiosrachadh mu fhoghlam tro mheadhain na Gàidhlig, bileagan comhairleachaidh agus aithisgean agus naidheachdan air obair Chomann nam Pàrant.
Comann nam Pàrant
Chaidh Comann nam Pàrant (Nàiseanta) (CnP(N)) a stèidheachadh le Comunn na Gàidhlig ann an 1994, an dèidh iarrtais bho phàrantan airson a leithid. Tha cothrom aig a h-uile sgìre aig a bheil buidhnean ionadail CnP a bhith air an riochdachadh air a’ Chomataidh Nàiseanta, a’ ciallachadh gu bheil guth nam pàrant ri chluinntinn air ìre nàiseanta. Tha Oifigear Phàrant Nàiseanta, maoinichte le Bòrd na Gàidhlig, air a fastadh le Comunn na Gàidhlig airson taic a thoirt do phàrantan agus airson FTG a bhrosnachadh. Tha CnP(N) a-nis stèidhte ann an saoghal leasachaidh na Gàidhlig agus a bharrachd air cumail taic ri buidhnean ionadail CnP ann a bhith brosnachadh FTG agus goireasan a thoirt seachad airson seo, tha sinn a’ stiùireadh ‘Sgeama Comhairleachaidh Phàrant’ a bhios a’ fastadh pàrantan le eòlas air FTG airson fios a sgaoileadh mu FTG am measg pàrantan le chlann fo aois sgoile. Tha Oifigear Phàrant CnP ag obair ann an co-bhonn le sgioba foghlaim Bòrd na Gàidhlig.
Tha a’ Chomataidh a’ coinneachadh, mar is trice, ceithir tursan sa bhliadhna. Tha Coinneamh Bhliadhnail ga cumail anns a’ Chèitean agus tha cuireadh ga thoirt do phàrant sam bith a frithealadh. Thèid fàilte a chur air riochdairean ùra.
Tha geàrr-chunntasan bho choinneamhan Chomann nam Pàrant (Nàiseanta) an seo.
Buill Comataidh Comann nam Pàrant (Nàiseanta)
Bob McGowan [cathraiche]
Kathleen NicLeòid [iar-chathraiche]
Eilidh NicFhionghain [runaire]
Marsaili Dow [ionmhsair]
Gill Steele
Iona McTaggart
Claire Wilding
Kerry Jardine
Paul Smith
Becky Davidson


text:
1775
MDCCLXXV
Tachartasan[deasaich | deasaich an tùs]
- Thòisich Ar-a-mach Ameireaganach.
- Chaidh Envigado (Coloimbia) a stèidheachadh.
- 15 an Gearran - Taghadh Phàpa Pius VI, ann an Cathair na Bhatacain.
Breithean[deasaich | deasaich an tùs]
- 23 an Giblean - J. M. W. Turner, ann an Lunnainn. Peantair Breatannach.
- 8 an t-Sultain - John Leyden ann an Deanaim. Rannsachair anns na h-Innseachan.
- 16 an Dùbhlachd - Jane Austen, sgrìobhadair Sasannach.
Bàsan[deasaich | deasaich an tùs]
- 7 an Dùbhlachd - Charles Saunders, àrd-mharaiche Breatannach


text:
Ailean Breac neo-chiontach
Tha buidheann de dh'eòlaichean lagha agus foireansach den bheachd nach b'e Ailean Breac Stiùbhart a rinn Murt na h-Apann ann an 1752.
Chaidh Cailean Ruadh Caimbeul Ghlinn Iubhair - "an Sionnach Ruadh" - a mharbhadh ann an coille na Leitir Mòire, faisg air Baile a' Chaolais.
B' esan factair nan oighreachdan a chaidh a thoirt bho chinn-feadhna a bh' air seasamh leis a' Phrionnsa Teàrlach san ar-a-mach aige ann an 1745, agus dleastanas air màl nan daoine a bha a' fuireach air na h-oighreachdan a thional a chùm maith an Riaghaltais, agus corra dhuine a chur a-mach às na tacan-fearainn aca, gus smachd an Riaghaltais a dhaingneachadh.
Am measg nan oighreachdan sin, bha dùthaich Stiùbhartach na h-Apann.
Kidnapped
Anns an leabhar a sgrìobh Robert Louis Stevenson, Kidnapped, a tha stèidhichte air a' mhurt gu ìre mhòir, tha amharas ga chur - gun dearbhadh - air fear Ailean Breac Stiùbhairt, a bha na oifigeach Seumasach air tilleadh a dh'Alba às an Fhraing air obair dhìomhair.
'S ann airsan a thuit an t-amharas airson a' mhuirt, leis gun robh e air maoidheadh air a' Chaimbeulach gu poblach roimhe. Theich e às dèidh a' mhuirt.
Bha Ailean Breac na mhac-dalta aig fear Seumas a' Ghlinne, a chaidh a dhìteadh - ged a bha alibi làidir aige 's nach robh fianais sam bith ga togail gur e a rinn e - le diùraidh air an robh 11 Caimbeulach, mu choinneimh britheimh Chaimbeulich - MacCailein Mòr, Diùc Earra-Ghàidheal, - agus a chrochadh os cionn Chaolais MhicPhàdraig, ri taobh far a bheil drochaid Bhaile a' Chaolais an-diugh.
An t-seachdain seo, thàinig buidheann de dh'eòlaichean lagha agus foireansach cho math 's a th' ann an Alba còmhla sa Ghearasdan, airson beachdachadh air a' chùis.
Am measg na buidhne, bha an t-Oll. David Barclay, a tha na Fhear-saidheans Foireansach; an t-Oll Caroline Wilkinson, a tha na h-Ollamh air Aithneachadh Claigne; An t-Oll. Anthony Busuttil, a tha na Ollamh air Leigheas Foireansach; am Morair Coinneach Caimshron Loch Bhraoin, a b'àbhaist a bhith na Bhritheamh; agus an t-Oll. Seumas Mac an t-Sealgair, a tha na Fhear-eachdraidh, agus an Dr Karly Kehoe, a tha cuideachd na tè-eachdraidh.
Rinn Caroline Wilkinson ìomhaigh de dh'Ailean Bhreac, stèidhichte air fianais a th' ann bhon àm.
Tha a' bhuidheann den bheachd nach b'e Ailean Breac a rinn am murt.
Tha fianais ann gur e fear Dòmhnall Stiùbhart, a bha na chliamhainn agus mac bràthair athar do dh'fhear Bhaile a' Chaolais aig an àm, a rinn am murt.
"B'esan a bu chinntiche leis a' ghunna, agus gu dearbh, b' ann leiseasan a bha an gunna a b'fheàrr anns an dùthaich," thuirt an t-eòlaiche eachdraidh Dòmhnall Uilleam Stiùbhart.
Chaidh an fhianais sin a thoirt seachad ann am meadhan na 19mh Linn, le fear Iain Òg MacColla, a thogadh anns an aon taigh san do thogadh Dòmhnall Stiùbhart.
Na bhalach, bhiodh an t-Oll. Seumas Mac an t-Sealgair, a thogadh ann an Durar, a' cluich ann an tobhta taigh Sheumais a' Ghlinne, a bha gun mhullach aig an àm sin, ach a tha an-diugh na bhothan do luchd-coiseachd.
Sgrìobh esan leabhar mu dheidhinn a' mhuirt, sa bheil e ag innse gun deach innse dhasan gur e Dòmhnall a rinn e.
Tha traidisean a' dol gun robh fios aig cuid de theaghlaichean san sgìre, fad iomadh ginealach, cò a rinn am murt, ach nach innseadh iad do dhuine.
"Cha chreid mi gum faigh sinn fuasgladh cinnteach air a' chùis taobh seach taobh," thuirt an t-Oll. Mac an t-Sealgair.
"Ach 's e rud a th' air a bhith uabhasach inntinneach dhomhsa mar fhear-eachdraidh, a bhith ag obair còmhla ri luchd-saidheans foireansach, agus a bhith a' faicinn mar a choimheadas iadan ri rudan mionaideach, 's mar a dhèanadh iad sin an-diugh.
"Tha fear dhiubh, Dave Barclay, a th' air ùidh mhòr a shealltainn ann, na eòlaiche air leithid musgaidean agus peilearan 's an leithid.
"Ged a tha mi air sgrìobhadh gu farsainn mun chùis, feumaidh mi aideachadh nach robh mi air smaoineachadh tro na cùisean sin dheth gu mionaideach," thuirt e.
Cliù a' Chaimbeulaich
Is coltach gun robh deagh chliù aig an t-Sionnach Ruadh am measg an t-sluaigh, fiù 's am measg Sheumasach.
Sgrìobh Alasdair MacMhaighstir Alasdair dàn aoireil, An Àirce, air na Caimbeulaich goirid mus deach Cailean a mhurt, sa bheil e a' guidhe Plàighean na h-Èipheit agus tuil mhòr air dùthaich nan Caimbeulach, le àirce ann dhaibhsan a bha dìleas do chùis nan Seumasach:
"Ge toil leam Cailean Glinn Iubhair
B' fheàrr leam gum b' iubhar 's nach b' fheàrna;
Bhon a thrèig e nàdar a mhuinntreach,
'S gann a dh'fhaodar cuim thoirt dà-san.
Cuir boiseid de ionmhas Righ Deòrsa,
De smior an òir mu theis-meadhon;
'S ìobair e 'Neptun ge searbh e,
Mur grad-ainmich e 'n rìgh dligheach."
Tha leithid de dh'fhiosrachadh traidiseanta, anns a' Ghàidhlig, cudromach airson tuigse sam bith a bhith aig duine mu na thachair aig an àm, a rèir Dhòmhnaill Uilleim Stiùbhart, agus e den bheachd gun cuidicheadh aithneachadh air cultar na sgìre rannsachadh saidheansail sam bith.
"Saoilidh mi gu bheil àite ann dha sgrùdaidhean saidheansail ann an eachdraidh," thuirt e.
"Ach tha amharas agam aig an aon àm, nach bu mhiste na daoine sin a tha a' dèanamh an rannsachaidh sgrùdadh eile a dhèanamh an toiseach.
"Sin sgrùdadh air cànan, air dualchas agus air eachdraidh nan daoine.
"'S e an aon sgeul a th' ann an seo. 'S e daoine a tha a' tighinn a-steach dhan Ghàidhealtachd. Chan eil facal Gàidhlig aca. Chan eil iad eòlach air dualchas nan Gàidheal.
"'S tha iad a' gabhail orra fhèin aig an aon àm gu bheil iad gu math eòlach air eachdraidh nan Gàidheal adhbhar air choireigin. Mion-eòlach fiù 's. Nas eòlaiche na muinntir an àite fhèin.
"Feumaidh mi a ràdh, nach bu mhiste iad 's dòcha beagan sgrùdaidh a dhèanamh air cànan agus dualchas, cultar nan daoine, an toiseach, mus tòisicheadh iad air na sgrùdaidhean saidheansail - feumail ged a bhitheadh iad," thuirt e.


text:
Siostam glèidhidh don MV Loch Seaforth
Thàinig dearbhadh bho Chaledonian Mac a' Bhriuthainn gum bi e comasach do luchd-siubhail àite a ghlèidheadh air aiseagan as t-Samhradh eadar Steòrnabhagh agus Ulapul bho fheasgair Diciadain.
Cha robh e comasach do dhaoine sin a dhèanamh gu ruige seo air sgàth na mì-chinnt a bha a' cuairteachadh a' bhàt-aiseig ùir an MV Loch Seaforth.
Anns na beagan làithean a dh'fhalbh tha buidhnean bathair agus buidhnean turasachd anns na h-eileanan air a bhith a' gearain mu staid na seirbheis-aiseig eadar Steòrnabhagh agus Ulapul.
Bha còir aig a' bhàt-aiseig ùr a bhith ann an seirbheis bho chionn sia mìosan, agus tha obair a bharrachd air cidhe Ulapuil sa Ghiblean a' ciallachadh nach bi aiseag ann airson chàraichean airson còig seachdainnean.
Bha na buidheannan turasachd gu h-àraid mì-thoilichte nach robh siostam airson àite a ghlèidheadh air a' bhàta fosgailte airson an t-Samhraidh.
Bha iad a' dèanamh a-mach gun robh call luchd-turais air tighinn orra mar thà air sgàth sin.
Tha Calmac a-nis air dearbhadh gun urrainn do luchd-siubhail àite a ghlèidheadh air bàtaichean an t-Samhraidh air-loidhne bho fheasgair Diciadain 21mh am Faoilleach.
Thuirt iad cuideachd gun robh e cudromach tuigsinn gum biodh an MV Isle of Lewis air a cumail ann an Steòrnabhagh airson greis airson cuideachadhadh a thoirt don Loch Seaforth 's i a' fàs cleachdte ris an t-seirbheis.


text:
Dragh mu sheòlaidhean Bharraigh
Tha comhairliche à Barraigh a' sgrìobhadh gu CalMac a dh'fhaighneachd carson a tha uimhir de dh'atharrachaidhean ris an t-seirbheis eadar an t-Òban agus Bàgh a' Chaisteil.
Tha dragh air muinntir Bharraigh gu bheil uairean seòlaidh tric ag atharrachadh, 's seirbheisean gan cur dheth, 's dragh orra gur ann nas miosa a dh'fhàsas an suidheachadh nuair a thig an geamhradh.
'S e an MV Isle of Lewis a tha a' frithealadh na slighe an-dràsta ach tha cuid a-nis a' ceasnachadh an i am bàt'-aiseig as fhèàrr airson na seirbheis.
Tha Dòmhnall Manford am beachd a' cheist sin a thogail le CalMac.
Droch shìde
"Bha dragh bho thus mun eathar - cho comasach 's a tha i air an t-seirbheis a dhèanamh ann an droch shìde".
Thuirt e gum feumadh an soitheach a bhith air an t-slighe greis mus deadh aca air sin a dhearbhadh.
Tha e a-nis ag iarraidh air CalMac riochdaire a chur chun an eilein a bheachdachadh air mar a ghabhas piseach a thoirt air an t-seirbheis.
Tha CalMac air a ràdh roimhe gur e sgiobair a' bhàt'-aiseig a cho-dhùineas am bu chòir seòladh agus gur e ceistean sàbhailteachd a dh'fheumas prìomhachas fhaighinn.
Thuirt Mgr Manford gun robh e a' gabhail ris an sin ach gur e a' cheist a th' air-san dè cho dona 's a dh'fheumas an aimsir a bhith mus bi am bàta a' fuireach aig port.
"Dh'fhaodamaid a ràdh gu bheil sinn a' tòiseachadh gu tràth air an seo a thaobh 's nach eil an droch shìde air tighinn oirnn fhathast - 's ann a tha seo ach a' cumail air n-aghaidh le còmhradh feuch am faic sinn agus gun tuig a h-uile duine cà' bheil sinn mus tig an droch shìde."


text:
Dragh mu chion leapannan-faochaidh
Tha dragh air èirigh ann an Uibhist nach eil a-nis ach aon leabaidh-faochaidh ri fhaighinn air feadh an eilein.
A-nis tha e a' faileachadh air cuid de theaghlaichean fois fhaighinn airson ùine ghoirid - bho bhith a' coimhead às dèidh cuideigin san teaghlach a tha suas ann am bliadhnaichean air neo ciorramach.
Gu bho chionn ghoirid bha trì leapannan-faochaidh eadar an dà dhachaigh chùraim ann an Uibhist, ach chaidh an àireamh sin a ghearradh gu aon.
Chaidh a thogail aig coinneimh mu chùram is slàinte ann an Uibhist nach deach fiosrachadh a thoirt do leithid dhotairean teaghlaich mun atharrachadh sin.
A rèir aon teaghlaich ann an Uibhist, a dh'aindeoin 's gun do chuir iad iarrtas a-steach as t-Samhradh airson leabaidh-faochaidh fhaighinn airson aon phàrant anns an Damhair, cha robh sin ri fhaighinn.
Chaidh fhaighneachd de phrìomh oifigear Bhòrd Slàinte is Cùraim nan Eilean Siar carson a chaidh na bh' ann de leapannan faochaidh a ghearradh, agus thathas a' feitheamh air freagairt.


text:
- TIOTAL
- Am Banca Malairteach, Caol Loch Aillse
- EXTERNAL ID
- HCD00688
- ÀITE
- Caol Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12398
- KEYWORDS
- banca
baile
Caol Loch Aillse
càraichean
Chaidh am Banca Malairteach (Banca Rìoghail na h-Alba an-diugh) ann an Caol Loch Aillse a thogail ann an 1896, air a' Phrìomh Shràid. Chaidh am banca a thogail gus seirbheis ionmhais a thoirt dhan t-sluagh, a bh'air fàs gu mòr an dèidh dhan rèile a bhith air a leudachadh o Phort an t-Sròim. Bha dealbh neo-chumadail air an togalach, le uinneagan mòra ann an aon oisean, is tùr le cumadh còn air a' cheann. Tha an càr clàraichte ann an Siorrachd Rois is Chrombaidh
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Co-dhùnadh nan Gàidheil
10 An t-Sultain 2014 Ùraichte aig Ùraichte aig
Coltach ris a' chòrr de dh'Alba, tha dìreach seachdain aig muinntir na Gàidhealtachd 's nan Eilean ri obrachadh a-mach a bheil iad airson Alba a bhith na stàit neo-eisimealach.
A bheilear a' dèanamh co-dhùnadh air an aon bhun-stèidh ris a' chòrr de dh'Alba, no a bheil ceistean sònraichte air buaidh a thoirt air an iomairt anns a' Ghàidhealtachd 's anns na h-Eileanan?
Bhruidhinn Iain Macaonghais ri Dòmhnall Moireasdan, a th' air a bhith a' leantainn an deasbaid gu dlùth.


text:
Oidhche mhòr do sgioba rugbaidh Ghlaschu
'S e oidhche mhòr a bhios ann do sgioba rugbaidh Ghlaschu an ath-oidhche, is iad a' dol an aghaidh Munster is an da sgioba a' sìreadh àite anns na play-offs do lìog Rabodirect Pro12.
Tha iad an-dràsta co-ionnan air 56 pùing, le Munster san treas àite agus Glaschu direach air an cùlaibh sa cheathramh àite.
Chan eil ach trì geamaichean aig sgioba Ghlaschu air fhàgail, an ath-oidhche, a bharrachd air geam an aghaidh Benetton Treviso seachdainn na Sàbaid agus Connacht aig an taigh air a' chòigeamh là den Chèitean.
Dùbhlan
Bhuannaich na Warriors mu dheireadh ann an Coirce ann an da mhìle sa h-ochd ach on uairsin tha Munster air na ceithir geamaichean deug a tha iad air cluich aig Pàirce Mhusgrave a bhuannachadh.
Tha coidse Ghlaschu, Sean Lineen, a' tuigsinn gur e dùbhlan mòr a tha mu choinneamh na sgioba aige.
"'Seo an deuchainn as ùire ann an sreath de dheuchainnean a th' air a bhith ron sgioba againn am bliadhna.
"Chan eil mòran gheamaichean nas duilghe na bhith air falbh bhon taigh an aghaidh Munster, ach tha na cluicheadairean againne air dèiligeadh ri dùbhlan sam bith am bliadhna, agus tha sinn cinnteach gun tèid aca sin a dhèanamh a-rithist a-màireach.
"A-mach as na còig geamaichean deug a tha sinn air cluich, chan eil sin ach air aonan a chall, agus tha an dòigh anns a bheil sinn air a bhith cluich gu math tlachdmhòr".
Tha Lineen air sia atharraichean a thoirt air an sgioba aige on turas mu dheireadh a chluich Glaschu, nuair a rinn iad an gnothach air na Cardiff Blues 30-3 air 30mh den Mhàirt.
Dh' fheumadh e tri do na h-atharraichean sin a dheanamh is cluicheadairean air an gòirteachadh.
Tha Graeme Moireasdan, Ryan Wilson agus Iain Barclay uile a dhìth air Lineen. Nan àite san sgioba bi Peadar Murchie, Ruaridh Jackson agus Johnnie Beattie.
Cuideachd a' tighinn dhan sgioba tha Jon Welsh, Pat MacArthur agus Richie Gray.
Thuirt Lineen, "Tha e gu math mi-fhortanach do Ghraeme, Ryan agus Iain nach teid aca cluich, oir tha'd air tòrr a dheanamh dhuinn am bliadhna.
"Ach le bhith ag radh sin tha am buidheann air fad air pàirt a' chluich is tha mi misneachdail gun cluich na cluichedairean a th'air tighinn dhan sgioba deagh gheama"
Tha an geam, a tha beo air BBC ALBA a' tòiseachadh aig deich mionaidean an deidh seachd an ath-oidhche. Theid na prìomh ceithir sgiobaidhean bhon lìog gu ìre nan play-offs.


text:
- TIOTAL
- Seilearan Chaisteal an Rathaid
- EXTERNAL ID
- PAWA70D
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- CRUTHADAIR
- David Whyte Studio
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 21537
- KEYWORDS
- Caisteal an Rathaid
William Grigor & Son,
uisge-beatha
fìon
malairtichean
albannach
Cafaidh a' Charlton
malairt
An ìnntreadh gu seilearan Caisteal an Rathaid. 'S e seo an doras a bha a' dol gu William Grigor & Son, Inbhir Nis. Bha William Grigor & Son, nam malairtichean mòra ann an gnìomhachas uisge-beatha agus fìon, agus ann an 1927 dh'fhosgail iad Cafaidh a' Charlton. Dh'attharraich seo a-rithist gu bhith na bhar agus na thaigh-bidhe. Bha Caisteal an Rathaid an toiseach air Rathad a' Chaisteil agus an uair sin air Sràid Hamaltan
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
:::English Version of this page:::
Mìrean – Gràmar na Gàidhlig
Tha Mìrean a’ toirt stiùireadh air:
- na prìomh phàtrain ann an gràmar na Gàidhlig
- mar a dh’fhaodas tidsearan an teagasg agus an daingneachadh sa chlas.
Tha e air a mholadh gun cuir sgoiltean ri chèile prògram cànain stèidhte air Mìrean a bheir Gàidhlig sgoilearan air adhart ceum air cheum, o sgoil-àraich gu àrd-sgoil.
Bu chòir seo a bhith a’ gabhail a-steach:
- ‘leasain’ cànain air an dèanamh gach latha (no co-dhiù gu cunbhalach)
- teagasg agus daingneachadh cànain an lùib obair àbhaisteach a’ chlas.
Airson an dà dhòigh-obrach sin fhighe na chèile, tha e air a mholadh gun cuir sgoiltean air dòigh prògram de ‘thargaidean cànain’, far a bheil pàtran àraidh (no seata phàtrain) air a thaghadh mar thargaid airson clas no buidheann airson ùine àraidh – mar eisimpleir, seachdain (no nas fhaide) no an ùine a bhios pròiseact àraidh a’ ruith. [Anns na pìosan-obrach ann am Mìrean tha an abairt ‘Pàtran na Seachdain’ air a chleachdadh mar aithghearrachd ach faodaidh iad toirt nas fhaide, no nas giorra, na seachdain.]
Faodar na targaidean a thaghadh airson gu bheil na sgoilearan a’ faighinn nam pàtran sin doirbh no gu bheil iad a’ dol le cuspair àraidh (e.g. ‘bhiodh’ le eachdraidh) no dìreach gu bheil iad nam pàirt de phrògram na sgoile airson Gàidhlig aig an ìre sin.
Fhad ’s a tha an targaid a’ ruith, bu chòir am pàtran cànain sin a bhith air a theagasg agus air a dhaingeachadh gu tric agus ann an caochladh dhòighean, nam measg:
- teagasg dìreach
- a bhith a’ tarraing aire gu mearachdan agus gan ceartachadh gu cunbhalach
- obair èisteachd, labhairt, leughaidh agus sgrìobhaidh tarsainn air a’ churraicealam
- dòighean iomchaidh eile


text:
- TIOTAL
- Earrainnean agus Roinn Oigreachd Chlann Dòmhnaill anns an Eilean Sgitheanach, duilleag
- EXTERNAL ID
- Z_CDT_25_MEP5912_058
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Port Rìgh
- DEIT
- 24 An Dùbhlachd 1811
- LINN
- 1810an
- NEACH-FIOSRACHAIDH
- Leabharlann Chlann Dòmhnaill agus Taigh-tasgaidh nan Eilean
- AITHNEACHADH MAOINE
- 2621
- KEYWORDS
- croitean
croitearachd
air màl
air fhasdadh
cur air leth
Triath MhicDhòmhnaill
oighreachdan
'Aithris air luach agus roinnean Oighreachd Chlann Dòmhnaill anns an Eilean Sgitheanach, a chaidh a sgrìobhadh le Mgr Iain Blackadder air a' 24mh dhen Dùbhlachd 1811'
Bu chòir Goirtean na Creige a roinn seach gu bheil e faisg air Port Rìgh agus seach nach eil e freagarrach airson tuath àiteachais. Le bhith ga roinn thig adhartas air an talamh agus bheir e a-steach barrachd airgid.
Thàinig an làmh-sgrìobhainn seo à cruinneachadh ann an Leabharlann Chlann Dòmhnaill agus Taigh-tasgaidh nan Eilean, an t-Eilean Sgitheanach


text:
- TIOTAL
- Loch Chinn Eilein aig Srath Pheofhair
- EXTERNAL ID
- QZP40_U_8131048_P005
- ÀITE
- Loch Ceann Eilein
- SGÌRE
- Inbhir Pheofharain
- SIORRACHD/PARRAIST
- ROS: Fothraitidh
- LINN
- 1900an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 38328
- KEYWORDS
- lochan
cinnidhean
spatha
'S e loch beag an th' ann an Loch Chinn Eilein, faisg air Srath Pheofhair. Dh'fhàs am baile spatha Srath Pheofhair nuair a chaidh fuarain pronnsagail a lorg anns na 1770an, agus chum e air a' fàs nuair a thàinig an rathad-iarainn ann an 1885. Chaidh Cinn Eilein ainmeachadh mar phrìomh chathair Chlann MhicChoinnich mus do thog iad Caisteal Bhrathain.
Chaidh an dealbh seo a tharraing bhon leabhar 'Picturesque Ross-shire, Strathpeffer and Dingwall' a chaidh fhoillseachadh ann an Inbhir Pheofharain timcheall air 1900


text:
- TIOTAL
- Cruinneachadh Chloinn Chamshroin
- EXTERNAL ID
- PAN_17_CAMERONGATHERING2
- ÀITE
- Achadh na Càiridh
- SGÌRE
- Loch Abar
- SIORRACHD/PARRAIST
- INBHIR NIS: Cill Mhàillidh
- LINN
- 1950an
- CRUTHADAIR
- J Nairn
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 20515
- KEYWORDS
- cinnidhean
tachartasan chinnidhean
Gu meadhan an 18mh linn b' e adhbhar cruinneachadh cinnidh a bhith a' comharrachadh deireadh an fhoghair, a bhith a' comhairleachadh mu ghnothaichean a' buntainn ris a' chinneadh, no airson ullachadh airson creich. A-nis tha cruinneachaidhean cinnidh, mar a chithear aig Cruinneachadh Chloinn Chamshroin an seo, airson a bhith a' cumail suas cheangalaichean agus dàimh a' chinnidh
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
"Chan eil dàil an t-Sròim na iongnadh"
Cha bu chòir iongnadh a bhith air duine nach tòisich obair air seach-rathad an t-Sròim gu co-dhiù 2015, a rèir fhir a tha air a bhith a' fuireach san sgìre fad bhliadhnaichean.
Thuirt an t-Urr. Ailean MacArtair gu bheil deagh fhios aig muinntir an àite mar a tha gnothaichean ag obair.
Dh'aontaich Comhairle na Gàidhealtachd an t-seachdain seo £500,000 a chosg air sgrùdadh air suidheachadh an t-seach-rathaid.
Nì iad rannsachadh, a mhaireas sia mìosan, air na roghainnean air fad a th' ann son fuasgladh maireannach fhaighinn, is maoimtean-slèibhe tric air an rathad a dhùnadh.
Eadar sin agus am pròiseas a thig às dèidh an sgrùdaidh, bidh 2015 ann co-dhiù mus tèid spaid dhan talamh.
A rèir Mhgr MhicArtair, cha bu chòir a' Chomhairle a chàineadh ri linn a' cho-dhùnaidh aca.
"A' chuid as motha dhe na daoine a tha sa choimhearsnachd seo, tha mi a' smaoineachadh nach e briseadh-dùil a th' ann.
"S math a bha fios aca nach robh e a' dol a thachairt dìreach cho luath ri sin.
"Bidh iad toilichte gu leòr ma tha iad cinnteach gu bheil rudeigin ga dhèanamh.
"Ma dh'fhàgas iad an suidheachadh mar a tha e, gun càil a dhèanamh, 's e rud eile a bhiodh an sin," thuirt e.
Thuirt Comhairle na Gàidhealtachd gun till iad dhan choimhearsnachd sa Mhàrt an ath-bhliadhna son cho-chomhairleachadh eile, nuair a bhios an sgrùdadh deiseil.


text:
Oidhirp gus Tiriodh a cheannach don choimhearsnachd
Tha dùil gun tòisich sgrùdadh anns a' Bhliadhna Ùir air plana 'son Tiriodh a cheannach do mhuinntir an eilein.
Chan eil an t-eilean air a' mhargaidh ach tha Urras Leasachaidh Thiriodh ag iarraidh an sgrùdaidh an dèidh dha tighinn am follais gu bheil a' mhòr-chuid den t-sluagh den bheachd gum bu chòir sealbh a bhith aig a' choimhearsnachd air an fhearann, a bhuineas do Dhiùc Earra-Ghàidheal.
"Tha mi a' smaointinn aig bun a' ghnothaich gun robh daoine a' smaointinn gun robh feum rudeigin a dhèanamh air shàileabh an t-suidheachaidh a tha sinn ann san eilean, agus gum feum rudeigin gu math mòr a dhèanamh," thuirt Dòmhnall Caimbeul Urras Leasachaidh Thiriodh.
"Tha an sluagh a' dol sìos gu mòr agus tha sinn a' faicinn gum feum sinn gnothaichean a bhith nar làimh fhèin airson diofar a dhèanamh.
"Cha b'urainn dhomh a ràdh gu bheil Diùc Earra-Ghàidheal dona mar uachdaran don eilean, ach chan urrainn dhaibhsan a bhith cho easgaidh 's as urrainn fearann nan robh e air a ruith bhon eilean fhèin.
"Chan urrainn dhaibh fhios a bhith aca gu dè tha a dhìth agus a bhith cho freagairteil 's a bhitheadh sinn fhèin.
"Agus cuideachd tha a h-uile feum a tha a' tighinn bhon eilean a' fàgail an eilein an ceartuair, agus tha sinne a' smaointinn gum biodh e nas fheàrr nam fanadh e san eilean.
"Tha sinn dìreach a' tòiseachadh air bruidhinn ris an oighreachd. Tha sinn an dèidh sgrìobhadh riutha a' siubhail coinneimh, agus tha sinn an dòchas gun tachair sin an dàrna cuid an taobh seo den Bhliadhna Ùir no dìreach às dèidh na Bliadhna Ùire," thuirt e.
Tha an t-Urras ag ullachadh airson measadh comais a dhèanamh air na h-amasan aca.
Tha dùil gum bi sin deiseil mun àm seo an ath-bhliadhna, agus thèid beachd an t-sluaigh iarraidh air an uair sin.
"Tha sinn an dòchas ma bhios sinn a' bruidhinn ris an Diùc, nach fheum sinn a dhol gu lagh, agus gum bi an oighreachd ag obair leinn," thuirt Mgr Caimbeul.
"Tha an gnothach ag atharrachadh gu mòr ma tha an oighreachd ag obair leinn," thuirt e.


text:
Seirbheisean bus anns na Hearadh
Tha dùil gun tòisich seirbheisean bhusaichean anns na Hearadh a-rithist a dh'aithghearr, às dèidh mar a chaidh an stad gu h-obann an t-seachdain seo chaidh.
Thug seo buaidh air trì seirbheisean ann an Ceann a Tuath an eilein.
Tha Comhairle nan Eilean Siar ag ràdh gu bheil iad a' feuchainn ris an suidheachadh a rèiteachadh cho luath 's a ghabhas.
Stad seirbheisean eadar an Tairbeart agus Scalpaigh, an Tairbeart agus Reinigeadal, agus an Tairbeart agus Ath Linne, nuair a b' fheudar dhan fhear aig an robh na cùmhnantan an toirt gu crìch.
Lorg a' Chomhairle busaichean airson dhà de na seirbheisean an ìre mhath sa bhad, ach tha iad fhathast gun bhus airson an t-seirbheis eadar an Tairbeart is Scalpaigh.
Aonta
Dh'innis a' Chomhairle Diardaoin gu bheil iad air tighinn gu aonta eadar-amail a thaobh na seirbheis.
Cuiridh iad cùmhnantan nan trì seirbheisean a-mach gu tairgse - cùmhnant a mhaireas dìreach seachd seachdainnean, gu deireadh na bliadhna-ionmhais seo.
Tòisichidh an cùmhnant ùr air an 17mh là den mhìos seo.
Chun an sin, 's iad a' Chomhairle a bhios a' ruith na seirbheis eadar an Tairbeart agus Scalpaigh airson an dà Dhisathairne a tha romhainn.
Tha iad air cead fhaighinn bho Choimiseanair na Trafaig na busaichean sin a ruith do luchd-siubhail an-asgaidh.


text:
Ceistean àiteachais Bhrexit gan cur
Cuiridh tuathanaich ceistean air Ceannard nan Tòraidhean ann an Alba, Ruth Davidson, mu Bhrexit 's i aig co-labhairt bhliadhnail NFU na h-Alba ann an Glaschu Diluain.
Tha dùil gur e càirdeas Bhreatainn leis an Aonadh Eòrpach a bhios gu mòr air a' chlàr-ghnothaich.
Tha subsadaidhean fo Phoileasaidh Coitcheann an Àiteachais (CAP) a' deànamh suas cha mhòr dàrna leth an teachd a-steach a gheibh tuathannasan san Rìoghachd Aonaichte.
Bha sin luach còrr agus £3bn ann an 2014.
Tha NFU na h-Alba air frèama diofraichte a mholadh 'son taic a thoirt do thuathanachas, agus tha na Tòraidhean air a ràdh grunn thursan roimhe gum biodh taic ann dhaibh.
Ach ann am Pàipear Geal Riaghltas na Rìoghachd Aonaichte, a chaidh fhoillseachadh bho chionn beagan làithean, thathas a-mach air ''poileasaidhean ùra, nas fheàrr agus nas èifeachdaiche''
Thèid Ceannard nan Tòraidhean an Alba, Ruth Davidson, air beulaibh na co-labhairt ann an Glaschu Diluain, agus bidh Prìomh Mhinistear na h-Alba, Nicola Sturgeon, ann Dimàirt.


text:
Kl.
Donnchadh mac Murchadha meic Fhlainn h. Maoilseclainn rí Mide do marbadh d'U Minnicen.
Cormac h. Cillin ards{MS folio 214vb(330b)}eacnab Síl Muiredhaigh & aircinnech tige aiged Cluana M Nois quieuit in pace.
Domnall mac Ruaidri h. Concupuir d'aitrigad do Connachtaib & Tairdealbhach 'na inadh. Ic Ath an Termainn ro rigadh Tairdelbach h. Concupair.
Muircertach h. Maoilseclainn d'aitrigad & righe Mide do Murchadh.
Kl.
Concupur Cisenach h. Eochadha rí Uladh do marbadh.
Maidm Atha Clagan re n-Airter Teabtha dú inn ro marbadh Cinaoth mac meic Amalgadha taoisech Calraighe.
Samuin na gaoithe.
Gaoth mor & tene gealáin i n-Erinn isin bliadainsi gur marb ár daoinedh & innile.
Kl.Enair.
Domnall mac Donnchada h. Ruairc rí H. mBriúin Brefne do marpad o Cairbrib.
p.268
Goll Garbraighe h. Eochadha rí Uladh occisus est o h. Matgamna.
Trosgadh samtha Ciarain for Muircertach h. Mailseclainn (... in daim ... bl-si...nt .h ...sigh) ig cuingidh saoire Cille Moire Muighe Enir sed mox uindicauit Deus .i. tasc Muircertaigh fo Erinn & argain Mide.
Kl. Caisc for sept. Kl. Mai & Mincaisc i samradh.
Flaithbertach h. Loingsigh comarba Ciarain quieuit.
Kl.
Gilla Coluim h. Maoilmhuaidh rí fFer cCeall & a ben do marbadh .i. ingen h. Bric don Geocuch h. Aillein.
Maidm na Rass re Toirdealbach mac Ruaidri re rig Connacht & re Sil Muiredhaigh for Conmaicnibh i Maigh Aí gur marbadh ár Conmaicne ann um mac Con Caille h. Fergail & um mac Gilla na Naom h. Fergail & um Duarcán mac Duipdara h. Eoluis & sochaidhe aile. {MS folio 215ra(331a)}


text:
Comhairlean ag aontachadh am buidseatan
Beachdaichidh Comhairle nan Eilean Siar air a' bhuidseat aca Diardaoin 's iad gu bhith a' feuchainn ri airgead a shàbhaladh thairis air an dà bhliadhna a tha romhainn.
Am measg rudan eile, bidh iad a' coimhead air tideseran sònraichte a bhios a' tadhail air bun-sgoiltean, agus seirbheisean adhair eadar Barraigh is Beinn nam Fadhla.
Ann an Earra-Ghàidheal tha eagal ann gum faodadh faisg air 700 dreuchd a bhith ann an cunnart aig a' Chomhairle thairis air an ath sheachd bliadhna, 's buill na sgìre cuideachd gu bhith a' beachdachadh air a' bhuidseat Diardaoin.
Feumaidh iad £5.8m a shàbhaladh anns a' bhliadhna a tha romhainn.
Am measg nan rudan air am faodadh na gearraidhean bualadh, tha a' Ghàidhlig, le moladh £100,000 a ghearradh bho na bheireas an t-ùghdarras iondail de mhaoineachadh don chànan.
Tidsearan-taice is Leabharlannan
Ann am Moireibh tha comhairlichean air gabhail ri gearraidhean luach £7m anns a' bhuidseat aca airson na bliadhna a tha romhainn.
Ghabh buidheann-riaghlaidh na Comhairle ri atharrachadh aig a' mhionaid mu dheireadh a dh'fhàgas nach caill uidhir de luchd-taic thidsearan an cuid dhreuchdan.
Fon atharrachadh, caillidh 20 tidsear-taice an dreuchdan, seach an 40 ris an robh dùil an toiseach.
Tha ceannard na Comhairle, Ailean Wright, air rabhadh a thoirt ge-tà, gum faicear sgoiltean a' dùnadh fhathast.
Bha luchd-iomairt air cruinneachadh taobh a-muigh prìomh oifisean na Comhairle ann an Eilginn a' cur an aghaidh phlanaichean gus gearradh a thoirt air na bh' ann de thidsearan-taice san sgìre.
Chaidh am buidseat troimhe, 13 - 9, le triùir chomhairlichean a' diùltadh bhòtadh idir.
Dùinidh seachd leabharlannan air feadh na sgìre, agus caillidh buidhnean ealain am maoineachadh gu lèir a bha iad a' faighinn bhon Chomhairle.
Tha subsadaidhean airson seirbheisean bhusaichean cuideachd gan gearradh.
Thuirt Mgr Wright, gum bi gearraidhean tòrr nas motha a dhìth thar an ath thrì bliadhna, airson £30m a ghearradh far a' bhuidseit aca.


text:
Mì-thoileachas an Ìle mu aiseagan
Tha mì-thoileachas an Ìle mu na molaidhean airson clàr-ama ùr samhraidh nan aiseagan, a dh'fhoillsich Riaghaltas na h-Alba an t-seachdain seo.
Ged a bha leudachadh ann air cuid de sheirbheisean air a' chosta an iar, cha robh guth air Ìle.
Chuir sin an caothach air feadhainn san eilean is iad ag ràdh gu bheil cruaidh-fheum air na seirbheisean a th' aca a leudachadh ri linn cho trang 's a tha iad.
"S e seirbheis mhath a th' ann 'son Ìle ach chan eil e mòr gu leòr", thuirt an comhairiche Ìlleach, Robin Currie.
"Tha mòran làithean nach meannd thu air a' bhàta a thaobh tha e làn.
"Chan e dìreach gu bheil sinn ag iarraidh bàta eile, feumaidh sinn bàta eile airson nan taighean-staile is a h-uile stuth a tha a' tachairt ann an Ìle is Diùra.
"Barrachd"
"Feumaidh barrachd a bhith a' dol air ais 's air aghaidh. Dh'fhaoidte gu bheil sin a' ciallachadh gum bi iad a' seòladh fad na h-oidhche, ach feumaidh sinn rudeigin fhaodainn", thuirt e.
Tha an Comh. Currie a-nis am measg na tha ag iarraidh coinneimh le Ministear na Còmdhail, Derek MacAoidh.
"Tha sinn a' dol a dh'fhaighneachd an tig e a chainnt rinn. Chan eil mise toilichte idir idir a thaobh bho cionn bliadhna tha sinn air coinneachadh ri Derek MacAoidh is Còmhdail Alba, a h-uile mìos tha muinntir Ìle a' tachairt ri Cal Mac, agus 's e seo a-nise a tha sinn a' faighinn an t-seachdain seo.
Dh'iarr an Comh. Currie cuideachd gun tèid an sgeama pileat a bha a' dol eadar Ceann Loch Chille Chiarain is Àird Rosain a leudachadh gu seirbheis stèidhichte.
Chaidh e às àicheadh nach robh Comhairle Earra-Ghàidheal is Bhòid air làn-taic a chur ris an t-seirbheis.


text:
Leanaidh strì MG ALBA
Thuirt Cathraiche MG ALBA, Magaidh Choineagan, gun cùm iad orra a' feuchainn ri toirt air a' BhBC tuilleadh phrògraman a dhèanamh do BhBC ALBA.
Ann an aithisg a chaidh fhoillseachadh Dimàirt chuir Comataidh Thaghte a' Chultair, nam Meadhanan agus Spòrs taic ri iarrtas MG ALBA gun toireadh am BBC seachad deich uairean de thìde de phrògraman ùra gach seachdain airson BBC ALBA - mar a thathas a' dèanamh mar thà dhan t-sianal Chuimreach S4C.
'S e 4.2 uairean de thìde a tha am BBC a' toirt seachad gach seachdain an-dràsta.
Tha a' chomataidh cuideachd a' cur taic ris a' bheachd gum bu chòir co-dhiù trì uairean de thìde de phrògraman ùra - a' gabhail a-steach naidheachdan - a bhith air a chraoladh air BBC ALBA gach là.
Ath-chraolaidhean
Thuirt Magaidh Choineagan gu bheil prògraman ùra a dhìth ma tha an sianal a' dol a shoirbheachadh.
"Daoine ris a bheil mi a' bruidhinn - agus mi fhèin - tha e gu math dòrainneach a dhol gu BBC ALBA an-diugh agus prògram fhaicinn a chunnaic thu 's dòcha còig, sia, seachd tursan agus chan eil teagamh sam bith nach eil sinn a' tòiseachadh a' faicinn nan àireamhan a tha a' cleachdadh an t-sianail a' dol sìos beag thar bheag."
"Tha e deatamach gu bheil tuilleadh phrògraman ùra ann".
Thuirt i gun robh i gu math toilichte mun bheachd a dh'fhoillsich a' chomataidh, ach gur e na nì am BBC fhèin a tha cudromach.
"Tha mi a' smaoineachadh gur e an rud a tha cudromach gun gabh am BBC ris an seo agus cuideachd gun toir seo buaidh air an Riaghaltas agus gu sònraichte air Rùnaire ùr a' Chultair ann a bhith a' dèiligeadh ris a' BhBC airson dèanamh cinnteach gun tèid seo an cois na Cairt Rìoghail nuair a thig a h-uile càil ri chèile aig deireadh na bliadhna".
Tha am BBC ag ràdh gun tèid tuilleadh fiosrachaidh mu na planaichean aca air feadh na Rìoghachd Aonaichte san àm ti teachd fhoillseachadh anns na mìosan a tha romhainn agus gun dearbh iad an uair sin càite às urrainn dhaibh an tuilleadh airgid a chosg.


text:
Coimisean ga chàineadh
Chuala coinneamh ann an Steòrnabhagh oidhche Chiadain gu bheil na trioblaidean taobh a-staigh Choimisein na Croitearachd air aire na buidhne a thoirt air falbh bho bhith a' brosnachadh a' ghnìomhachais.
Chaidh am beachd fhoillseachadh aig a' chiad choinneimh ann an sreath a thèid a chumail airson daoine a bhrosnachadh gus seasamh mar choimiseanairean anns an taghadh anns a' Mhàrt an ath-bhliadhna.
Thuirt Coinneach MacIllInnein, a tha na chroitear air taobh siar Leòdhais, gu bheil na th' air a bhith a' tachairt taobh a staigh a' Choimisein agus an dòigh anns an deach iad a-mach air comataidhean ionaltraidh air croitearan a dhì-mhisneachadh.
Dhiùlt Coimiseanair nan Eilean Siar, Murchadh MacIllinnein, bruidhinn ris a' BhBC às dèidh na coinneimh, agus cha do thabhainn an Coimisean labhraiche eile dhuinn.


text:
Oilthighean Aosmhor
Mar is àbhaist 's e oilthighean a' chaidh a stèidheachadh anns na Meadhan-aoisean a' bhios daoine a' bruidhinn mu dheidhinn nuair a chanas iad gu bheil iad aosmhor. Tha sia seann oilthighean bho na Meadhan Aoisean anns na h-Eileanan Breatannach agus feadhainn eile air feadh an Roinn Eòrpa agus pàirtean eile den t-saoghal.
Susbaint
Sasainn[deasaich | deasaich an tùs]
- Oilthigh Oxford 1249 (ach bha sgoilearan 'sa bhaile bhon 11mh linn)
- Oilthigh Chambridge 1284
Alba[deasaich | deasaich an tùs]
- Oilthigh Ghlaschu 1451
Éirinn[deasaich | deasaich an tùs]
An Fhraing[deasaich | deasaich an tùs]
- Oilthigh Paris 'La Sorbonne' 1257 (ach bha sgoilearan ag obair 'sa bhaile bhon 11mh linn)
- Oilthigh Toulouse 1229
- Oilthigh Montpellier 1289
- Oilthigh Avignon 1303
- Oilthigh Orleans 1306
- Oilthigh Cahors 1332
- Oilthigh Angers 1337
- Oilthigh Grenoble 1339
An Eadailt[deasaich | deasaich an tùs]
- Oilthigh Bhologna 1158 (air a no 1088 tha feadhainn a smaoineachadh)
- Oilthigh Modena 1175
- Oilthigh Vicenza 1204
- Oilthigh Arezzo 1215
- Oilthigh Padua 1222
- Oilthigh Napoli 1224
- Oilthigh Siena 1240
- Oilthigh Piacenza 1248
- Oilthigh Macerata 1290
- Oilthigh Perugia 1308
- Oilthigh Treviso 1318
- Oilthigh Pisa 1338
- Oilthigh Firenze 1349
- Oilthigh Ferrara 1391
- Oilthigh Fermo 1398
An Spàinn[deasaich | deasaich an tùs]
- Oilthigh Palencia 1212
- Oilthigh Salamanca 1218
- Oilthigh Valencia 1245
- Oilthigh Valladolid 1250
- Oilthigh Sevilla 1254
- Oilthigh Lleida 1300
- Oilthigh Barcelona 1450
A' Phortagail[deasaich | deasaich an tùs]
- Oilthigh Lisbon 1290
Poblachd na Seice[deasaich | deasaich an tùs]
A' Phòlainn[deasaich | deasaich an tùs]
- Oilthigh Jagiellonian ann an Krakow 1364
An Ostair[deasaich | deasaich an tùs]
- Oilthigh Vienna 1365
An Ungair[deasaich | deasaich an tùs]
Oilthigh Pecs 1367
A' Ghearmailt[deasaich | deasaich an tùs]
- Oilthigh Erfurt 1379
- Oilthigh Heidelberg 1385
- Oilthigh Chologne 1388
- Oilthigh Leipzig 1409
- Oilthigh Rostock 1419
- Oilthigh Tübingen 1477
Coloimbia[deasaich | deasaich an tùs]
- Oilthigh Shanto Tomás 1580
- Oilthigh Shanto Bartolomé 1604
- Oilthigh an Rosario 1653
A' Chròthais[deasaich | deasaich an tùs]
- Oilthigh Zadar 1396
A' Bheilg[deasaich | deasaich an tùs]
- Oilthigh Leuven 1425


text:
As dasachtac mear na gnimharta dani fuacht & teas a talmain, oir isin t-samrad, an trat teighes teas na greine agaid na talman, o nach fuilingid da ni contrardha beit a n-en inadh, tethidh an fuacht roimh an teas a n-doimne na talman & fuarid sin an t-uisci dageib fo talmain & as uime sin bis uisci na tobar fuar is in t-samrad, & ar an adbar cedna, le fad na greine uainn is in geimridh gabaid an fuacht nert annsin ar uachtar na talman so uile & cuiridh an teas a teitead a n-inne na talman astech & is uime sin bid uiscedha na tobar te sa gemrid. Agus an trath bis an fuacht sin a n-inne na talman isin t-samradh co nertmar, calcaidh se & cubaid se e fein annsin o nac leiginn daingne & dluithi na talman do dul amach, & gac fad da m-bia ann as moidi a nert & a brig. Et annsa geimred , an trat cuires fuacht aitchi na talman an teas asteach a n-inne na talman & dageib ar a cinn astigh an prisunach .i. fuacht inne na talman, gnimaidhid ar a ceili & dab ail le gac neac acu a celi da scris & crotaidh an talam & is risin crothad sin aderar terra motus .i. crit na talman & tic as in crotadh sin co n-gerrtar & co m-brister an talam & teit gaeth mhor maille re toirnigh & re foghar as in brisid sin & teit crefoc & cloca leis & gibe duine no ainmigi no caislen no raed ele daingin da m-beanfad cloc aca sin, ni gebhad uatha gan dul trit.
Et as minic tegmas a n-uair terra motus co n-dorcaigter an grian & is e ni o tic an dorchadus sin .i. an gaeth tren tic as an brisid sin na talman, seidid si co
p.40nertmar comachtach moran cannuir & crefoigi uaithi suas is in aer & bigh an cainniur sin mar nel idir an talam & an grian & boinid solus na greine do na cineadhachaibh na timcill.
Agus uair eli brisid an terra motus an talam fon fairrgi & seidigh an gaeth tic as an uisci suas fon aer & cuiridh sin an fairrgi a fiuchadh adbul mhor. Et rebaigh an crit cedna na cnuic & na sleibhti an trat bis adbhur futa innus co fagann fuachaisi doimne duba innus nac faicter grinneall tar eis.
Et 'na dedaid sin tic la egsamlacht an inaid a m-bid na h-uiscedha examlacht an blassa da beth orra, or gid en t-sustaint ata ag na h-uiscedaibh uili, gabaidh examlacht aicidec cugi da rer blassa an talman a m-bi . Et as uime sin an t-uisci bis a n-inadh clocach gainmech, blas milis bis air & an t-uisci bis a talmain goirt, blas saillti bis air & an t-uisci bis a talmain labain blas tragain(?) bis air & an t-uisci bis a talmain serb an a m-bi clocha sulfuir no ailimi , no an t-inadh a m-bi mianach prais no umha no neici serba eli, blas serb bis ar in uisci sin. Agus mar sin da rer examlacht aicidi blassa na talman a m-bid na h-uiscedha, claechligid an t-uisci aicid blassa.
Et 'na diaidh sin na srotha bis ac sibal ar uachtar talman, an trat tegmas talam lac soscailti orra, tollaidh siat e & doni sligteca diamra doib fein ann fo talmain no co tecmann talam doscailti orra nac liginn tairis iat don taeb so na don taib eli. Et o gabtar mar sin riu tis brisidh an talam os a cinn suas & doni toibreaca dib da rer meidi no laiged na srotann fo talmain o tigid, no da rer imaid na fertana
p.42a tigid na srotanna , oir is da rer sin linaid & traigid na tobraca .
Et as e ni o tic sailltecht usci na fairrgi .i. on a arrsaigecht fen & o sirbualadh na tonn fo na clocaib & o sibal na greine riam os a cinn & o innarbad na codac as millsi don uisci aisti o teasbac na greine. Oir tairrngid teasbac na greine an cuid as seime & as millsi d'uisci na fairrgi suas a nelaib an aeir & is de sin dani an drucht & in fertain & in sneachta & an cloitshneachta & gac ni eli da tic anuas. Et facaid tis an rann is truime & is reime & is talmanda & is serbhi & is on naduir cedna bis fual an duine serb, oir an t-oibriugad dani grian os cinn na fairrgi as e sin doni lionn ruad os cinn an fuail 'ga sithlod & ac tarraing na rann seimh uadha.
Et as si an cuis cedna dabeir ar an usci dageib moran da berbud beit serb, teasigacht na tened ic tarraing na rann seimh uadha. Et an trat dageib an t-uisci saillti sin na fairrgi moran da berbad ar teni no o grein a tirtaib te calcaidh se & cruagaid & impoidid se a naduir na talman & is e sin an salann tig cugainn. Et as e doni an t-oibriugad sin .i. ro berbad na tineadh no na greine a tarraing na rann seimh uadha uili & ar na sitlodh mar sin & ar na cruthugad fein & ar na inntod a naduir na talman da rer corpordachta. Agus duair ann ceangailter na h-uisceadha millsi & co sunnradach uisci na srotann o dasacht na fuardhachta & doni eigrid dib & ni leiginn an teas nadurtha ata sa fairgi, & beit na comnaige di, an ceangal sin da gabail cuci on fuacht oir is i naduir na fuardhachta , gach ni roites da cheangal & naduir an teasa gac ni ceangailti da scailid, mar aderaid na feallsamain .
p.44


text:
- TIOTAL
- Coire na Creiche, An t-Eilean Sgitheanach
- EXTERNAL ID
- QZP40_CARD_2545
- ÀITE
- Coire na Creiche
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- LINN
- 1920an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 34451
- KEYWORDS
- beanntan
trasgadh-làimh
Coire na Creiche
MacDhòmhnaill
MacLeòid
Thathar a' ruighinn raon fharsaing Choire na Creiche an dèidh coiseachd bho rathad Ghleann Breadail. Le cùl-raon eireachdail a' Chuilinn Duibh, 's e cuairt fìor bhrèagha a th' ann air latha soilleir samhraidh. Tha Glumagan nan Sìthichean air an t-slighe na àite glè fhreagarrach airson snàmh no cuirm-chnuic. A' tionndadh gu cuspair nas duirche, b' ann an seo a ghabh am batal mu dheireadh eadar Clann 'Ic Leòid agus na Dòmhnallach àite ann an 1601. A' leantainn fasan leis an ainm 'handfasting' an dèidh dha Dòmhnallach Dhùn Tuilm Mairead, aon de pheathraichean Ruairidh Mhòir Mhic Leòid a bha aige air deuchainn bliadhna, a thilleadh dhachaigh bho nach robh i a' còrdadh ris. Chaidh Mairead a bha air leth-shùil, a thilleadh dhachaigh air each le aon sùil a bha air a threòrachadh le gille-eich air aon sùil a bha air a leantainn le cù le aon sùil. Às dèidh seo, phiobraich MacDhòmhnaill còmhstri a dh'adhbhraich murt is marbhadh fad is farsaing am measg nan cinnidhean leis a' chasgradh a' tighinn gu crìch dà bliadhna às dèidh sin aig Coire na Creiche


text:
Tha rannsachadh faclan-luirg na ìre cudromach de dh 'iomairt optimization inneal rannsachaidh Amazon. Faodaidh an cothrom ceart air na faclan-luirg rannsachaidh aig Amazon a chuireas cuideam air an teachd-a-steach agad agus àrdachadh a dhèanamh air suidheachadh nan toraidhean agad.
Tha coltas gu bheil thu air tiotalan toradh nas fheàrr a dhèanamh a tha a 'toirt a-steach mòran de dh'fhiosrachadh nach eil a' buntainn ri faclan-luirg air Amazon. Ach, feumaidh sinn aideachadh gu bheil ìre àrd aig na stuthan sin air duilleag toradh rannsachaidh Amazon. Is dòcha gum bi e iongantach carson a tha luchd-cleachdaidh a 'briogadh air tiotalan a tha a' coimhead air spam fada agus a 'ceannach nan toraidhean. Gu fìrinneach, chan eil luchd-cleachdaidh gu nàdarra coltach ri na tiotalan sin, ach tha algairim Amazon a 'lorg gu bheil iad iomchaidh agus tuairisgeulach. Sin as coireach gum faod thu tiotalan mar seo a bhith aig duilleag toradh rannsachaidh TOP an Amazon. Tha ceannaichean air-loidhne a bhios a 'cleachdadh nan tiotalan fada seo a' tuigsinn mar a tha algorithm Amazon A9 ag obair. Gus luchd-reic thiotalan air-loidhne a tha air an deagh uidheamachadh a ghiùlan rannsachadh prìomh fhacal gus na teirmean rannsachaidh a tha iad ag iarraidh a shònrachadh a chomharrachadh. Leis an inneal rannsachaidh sònraichte eacarsaich Amazon, bidh iad a 'dearbhadh tomhas rannsachaidh de na prìomh fhaclan-luirg a tha a' nochdadh agus a 'gabhail a-steach atharrachaidhean freagarrach ann an Teideal a' Phrògraim, Tuairisgeul, Puingean Bullet, Ceistean Bitheanta, Cùisean, eadhon dealbhan.
San artaigil seo, bruidhnidh sinn dè na h-innealan as urrainn dhut a chleachdadh gus na teirmean luirg as iomchaidh a lorg airson do thoraidhean, agus mar a dh'fhaodas e do chuideachadh gus do làraich agus reic a bhrosnachadh. Mar sin, thoir sùil nas mionaidiche air na h-innealan proifeiseanta agus ro-innleachdan practaigeach gus faclan-luirg foirfe fhaighinn airson do ghnìomhachas air-loidhne.
Amazon keywords research tools
Tha Google's Keyword Planner na inneal rannsachaidh proifeasanta proifeiseanta rim faighinn airson an luchd-èisteachd farsaing. Tha e an-asgaidh agus furasta a chleachdadh. A bharrachd air an sin, tha e a 'toirt seachad an dàta as mionaidiche. Faodaidh an inneal seo do chuideachadh gus tuairmse a dhèanamh air tomhas rannsachaidh airson faclan-luirg agus prìomh abairtean. A bharrachd air an sin, tha e a 'toirt cothrom dhut a bhith a' lorg abairtean co-cheangailte eile. Bidh Google a h-uile geàrr-chunntas a 'cruinneachadh terabytes de dhàta, is e sin as coireach gu bheil Google Keyword Planner agad far am faod thu staitistig mionaideach fhaighinn air cia mheud lorg a tha air facal no abairt a gheibh e. Faodaidh tu do rannsachadh a chaolachadh le feartan cruinn-eòlasach agus luchd-èisteachd (aois, gnè, msaa. ). Tha e gu h-àraidh cuideachail ma tha thu airson na stuthan agad a bhrosnachadh air Amazon no àrd-ùrlaran malairt eile.
Gus tòiseachadh a 'cleachdadh Google Planner Keyword, feumaidh tu cunntas AdWords an-asgaidh a chruthachadh. Aon uair 's gu bheil do chunntas agad, gheibh thu am Planadh Facal-luirg fon phort Innealan. An seo, faodaidh tu an rannsachadh agad a thòiseachadh le cuid de phrìomh fhaclan-luirg agus gluaisidh e gu grad ri teirmean rannsachaidh nas mionaidiche airson earball a tha luchd-cleachdaidh a 'sireadh. Gus coileanadh na h-obrach seo, feumaidh tu an earrann "Lorg prìomh fhaclan-luirg agus faighinn fiosrachadh dàta luirg" agus cuir a-steach am facal-luirg cuimsichte a-steach don taba "Toraidh no seirbheis". Mu dheireadh, cliog air a 'phutan "Faigh beachdan". Mar thoradh air seo, gheibh thu liosta de phrìomh fhaclan co-cheangailte. Ach, feumaidh tu dèanamh cinnteach gun dèan thu rannsachadh le beachdan-facal-luirg, chan ann le beachdan Adgroup.
Bheir Neach-dealbhaidh Google Keyword seachad dhut na rannsachaidhean cuibheasach mìosail airson faclan-luirg co-cheangailte. Faodaidh fìor-leabhar rannsachaidh air Amazon a bhith eadar-dhealaichte bhon dàta a gheibh thu ann an GKP. Ach, bidh an dàta seo an ìre mhath co-ionann, a chuidicheas tu gus faighinn a-mach dè na faclan-luirg a gheibh an trafaig as motha dhut air Amazon.
Tuairisgeul mionaideach air innealan rannsachaidh eile airson faclan-luirg Amazon a lorgas tu air Ceistean Semalt agus Freagairtean duilleag.


text:
Mìneachadh ga shireadh mun Isle of Lewis
Dh'iarr ball-pàrlamaid nan Eilean Siar aig Westminster air Caledonian Mac a' Bhriuthainn innse dè an slat-tomhais a th' aca airson co-dhùnadh am bu chòir an Isle of Lewis a chur air ais air an t-slighe eadar Steòrnabhagh is Ulapul.
Thuirt Aonghas Brianan MacNìll gun d' fhuair e fios gu bheil e air fàiligeadh air luchd-siubhail na càraichean aca fhaighinn air an Loch Seaforth is i loma-làn.
Thuirt am BP gum bi an leithid a' tachairt air cuid de shlighean aig amannan fìor thrang den bhliadhna ach nach bu chòir trioblaid a bhith ann air slighe Steòrnabhaigh an-dràsta leis gu bheil an Isle of Lewis ceangailte aig a' chidhe.
Bu chòir a cur gu feum, tha e ag ràdh.
"S e mo thuigse ma bha fios làithean no seachdainnean ron àm gun robh seòladh a' dol a bhith làn gum biodh feum air a dhèanamh den Isle of Lewis", thuirt Mgr MacNìll.
"Trì chairteal làn"
"Feumaidh sinn cuimhneachadh, gu math tric tha Cal Mac ag ràdh ri daoine gu bheil na h-aiseagan aca làn an uair tha iad trì chairteal làn.
"S e rud math a tha siud air aon argamaid ma tha thu anmoch no ma tha èiginn teaghlaich ann tha teans gum faigh thu air aiseag, ach air an làimh eile, airson na h-eaconamaidh agus airson turasachd, chan eil e cho math sin oir chan eil an leithid a dh'fhaodadh faighinn dhan eilean idir.
"Tha diofar slatan-tomhais an sin agus 's e sin a tha sinn a' feuchainn ri faighinn seachad air an t-Samhradh a tha seo le dà aiseag a bhith rim faighinn co-dhiù, gum biodh an Isle of Lewis ri faighinn ma bha feum oirre.
"Chan eil e cinnteach dè an slat-tomhais a tha a' toirt orra seòladh a dhèanamh", thuirt e.
Dh'iarr am BBC beachd bho Chal Mac air a' ghnothach is tha sinn a' feitheamh freagairt bhuapa.
Thuirt labhraiche do Chal Mac: "Chùm sinn na h-uimhir de choinneamhan o chionn ghoirid le buidhnean luchd-cleachdaidh aiseagan ann an Leòdhas, air thoiseach air an MV Loch Seaforth a bhith a' tòiseachadh, agus an obair gus an t-alt-aiseig aig Cala Ulapuil a leasachadh.
"Mu choinneamh dragh mu cho trang 's a bhiodh an aiseag aig àirde an t-seusain, dh'aontaich Còmhdhail Alba MV Isle of Lewis a chumail air an t-slighe gus dà sheòladh a bharrachd gach taobh san t-seachdain a dhèanamh bhon 26mh an t-Ògmhios chun an 29mh an Lùnastal, a tha a-nis air a' chlàr-ama agus fosgailte do luchd-siubhail.
"Tha sinn cuideachd, airson a' chiad turais, a' cur seòlaidhean stèidhichte a bharrachd air dòigh am-bliadhna gus dèiligeadh ris na tha an dùil a nì air Steòrnabhagh airson Fèis Cheilteach Innse Gall, agus Rally Hebrides.
"A thuilleadh air seo, bidh an MV Loch Seaforth a' giùlain 29 carbadan a bharrachd na bhios an MV Isle of Lewis, leudachadh mòr air na ghabhadh a ghiùlain an-uiridh.
"Bidh sinn fhathast a' cumail sùil air na tha de luchd-siubhail a' cleachdadh na slighe seo thar an t-Samhraidh, feuch a bheil na tha sinn a' dèanamh gu leòr airson dèiligeadh ris na draghan a chaidh a thogail," thuirt e.


text:
Tommy agus Am Prionnsa
Tha Tommy Dòmhnallach a’ bruidhinn ri Gordon Wells mun obair rannsachaidh a tha e a’ dèanamh airson Stòras Uibhist. Mar a tha fhios aig mòran bha Am Prionnsa Teàrlach an seo ann an Uibhist is Beinn na Faoghla fad treiseag mus do theich e dhan Eilean Sgitheanach le cuideachadh Flòraidh NicDhòmhnaill. Tha Tommy airson sgeulachdan is òrain mu dheidhinn àite sam bith san robh am prionnsa a chruinneachadh, a dh’fhaodadh a dhol air làrach-lìn ùr a bhios tlachdmhor do luchd-turais, a bharrachd air muinntir na sgìre fhèin. Nach cuir sibh fios thuige ma tha sgeul agaibh fhèin ri innse!
Èistibh an seo:
(English explanation here on the Am Pàipear “Guthan: Voices” page.)


text:
- TIOTAL
- Sgarbastair bho Phromanàd Inbhir Theòrsa
- EXTERNAL ID
- CAITHHORZ_CAIMS_PHO166
- ÀITE
- Inbhir Theòrsa
- SIORRACHD/PARRAIST
- GALLAIBH: Inbhir Theòrsa
- LINN
- 1970an
- NEACH-FIOSRACHAIDH
- Caithness Horizons
- AITHNEACHADH MAOINE
- 747
- KEYWORDS
- tràighean
calaidhean
aiseagan
Dealbh camara de phort Sgarbastair a chaidh a thogail bho Thràigh Inbhir Theòrsa. Dh' fhaodadh gur e aiseag Sgarbastair gu Arcaibh a th' anns an t-soitheach gheal.
Bha Cala Sgarbastair a-riamh cudromach do mharaichean ann an ceann a tuath na h-Alba.agus cha b' fhada gus an robh e aithnichte mar an t-slighe gu Arcaibh, Sealtainn agus na Dùthchannan Lochlannach. Thogadh an cala a th' ann an-diugh mu 1841 agus ann an 1856 bha aiseag eadar Sgrabastair agus Sromnis. Na phàirt cudromach de dh'eaconamaidh a' chinn a tuath, bha a' chala aig aon uair na mheadhan dhan chabhlach iasgaich sgadain, mus do ghabh smùide thairis bho shiùil.
An-diugh, air sgàth a shuidheachadh buannachdail, 's e Sgrabastair am port iasgaich as luaithe a tha a' fàs ann am Breatainn. Tha a shuidheachadh cuideachd a' ciallachadh gu bheil ceangal aige ri leasachadh Ola a' Chuain a Tuath. O chionn ghoirid chaidh cidhe ùr agus ionad uisge domhainn a thogail.
S dòcha gum bi an ìomhaigh seo ri faotainn airson a ceannach. Airson tuilleadh fiosrachaidh mu cheannach is mu phrìsean cuir post-d gu:
Caithness Horizons


text:
Boksburg
‘S e baile mòr air iomall Johannesburg, ann an ceann a tuath Afraga a Deas a th’ ann am Boksburg. The suidhichte aig 1,590m os cionn ìre na mara,[1] ann an cridhe na roinne Gauteng (Transvaal roimhe), anns an sgìre Ekurhuleni, eadar Springs agus Spartan, ri taobh an Locha Boksburgmeer. Tha e 1,275km air falbh bho Kaapstat, 382km bho Bhloemfontein agus 56km bho Phretoria, prìomh-bhaile na dùthcha.[2] Tha 260,321 duine a’ fuireach anns a’ bhaile[3] agus 's e Afrikaans a th’ann a’ chiad chànain aig a’ mhòr-chuid dhe na daoine ann am Boksburg, ach tha isiZulu agus Beurla gu math làidir cuideachd. Chaidh Boksburg a stèidheachadh ann an 1887 agus chuireadh ainm ministear an riaghaltais air.


text:
"Falbhadh na Coimiseanairean"
Tha ceistean fhathast a' leantainn mu Choimisean na Croitearachd às dèidh coinneimh gu math sradagach ann am Brùra Diciadain.
Choisich Fear-Gairm a' Choimisein, Cailean Ceannadach, a-mach aig fìor-thoiseach gnothaich mus do bhòt coimiseanairean iarraidh air seasamh sìos.
Ach chan eil fuasgladh ann fhathast air a bheil an Coimisean a' dol a dh'atharrachadh an t-seasaimh aca air suidheachadh nan comataidhean ionaltraidh, mar a dh'iarr Rùnaire nan Cùisean Dùthchail, Fearghas Ewing, orra a dhèanamh.
Thuirt iad aig a' choinneimh gun robh iad fìor-dhuilich mun dòigh anns an do làimhsich iad am buaireadh.
"Chuir sinn a-mach brath an-diugh, agus thèid sin gu na croitearan, agus cluinnidh sinn dè tha iad a' smaoineachadh mu dheidhinn sin," thuirt Coimiseanair nan Eilean Siar, Murchadh MacIllInnein.
"Thèid sinne a-mach agus bruidhnidh sinn riutha mu dheidhinn nan cùisean sin.
"Ach tha sinn an dòchas gum faigh sinn tòiseachadh ùr a dhèanamh anns na bailtean sin, agus tha sinn an dòchas gu bheil iadsan a' smaoineachadh sin cuideachd.
Tha a' chomataidh ionaltraidh ùr a chaidh a thaghadh an Col Uarach ann an leòdhasag iarraidh air buill a' Choimisein gu lèir falbh, agus feadhainn de na h-oifigich cuideachd.
"Bidh sin nas fheàrr dhan Choimisean agus dha na bailtean cuideachd," thuirt e.
Tha Coinneach Dòmhnallach à Col Uarach a' smaoineachadh gu bheil e iomchaidh iarraidh air Mgr Ceannadach falbh, ach tha e den bheachd gun robh a h-uile duine a bha an sàs anns na thachair bho chionn faisg air bliadhna, a' cheart cho ciontach.
"Bha sin glic gu leòr. Chan ann tric a dh'fhaodas sinn a ràdh gu bheil sinn a' cluinntinn càil glic a' tighinn a-mach bhon bhuidhinn seo," thuirt e.
"Ach bhiodh e na ghliocas dhaibh cuideachd an aon cheum a ghabhail iad fhèin.
"Oir chan eil sinn a' faicinn gun gabh earbsa sam bith a chur annta tuilleadh.
"Oir bha a h-uile duine aca an sàs, a' cluiche mar aon sgioba, anns a' h-uile càil a thachair ann an seo an Col Uarach 's an àiteachan eile cuideachd.
"'S ma chluich iad mar sgioba, 's gun robh iad ceàrr, tha cho math dhaibh an casan a thoirt leotha," thuirt e.


text:
- TIOTAL
- Pìos den t-Sràid Àrd, Inbhir Nis
- EXTERNAL ID
- QZP40_273369_026
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- CRUTHADAIR
- Pierre Delavault
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 31775
- KEYWORDS
- dealbhan
ealain lèirsinneach
sràidean
togalaichean
Tha an dealbh seo de earran bheag den t-Sràid Àrd ann an Inbhir Nis air a thoirt bho 'Old Inverness' le Pierre Delavault (foillsichte ann an 1903).
Tha an tuairisgeul a tha an cois na h-ìomhaigh seo a’ tòiseachadh le bhith a’ mìneachadh gun robh an t-Sràid Àrd cuideachd aithnichte mar am ‘front’ no an ‘ear’ Vennel de dh’Inbhir Nis, an àite am ‘Back Vennel’ (Sràid Bharain Tàilleir), cas bho thùs, chaidh an t-sràid a dhèanamh còmhnard aig àm air choreigin, agus b’e buil sin gum feumadh na seann bhùthan ceum no dhà sìos thuca.
’S e an togalach anns an robh John Menzies & Co, agus an dèidh sin WH Smith an t-seann taigh a th’ anns an dealbh. Anns na seann làithean b’ e dotair meidigeach a bh’ ann, agus an uair sin marsanta fìona agus grosair. Aig aon àm bha e aig Uilleam Friseal, marsanta fìona agus athair bean Uisdean Mac a’ Mhilleir ann, agus an dèidh sin bha am Bàilidh Dallas ann. Lean diofar luchd-gabhaltais gus na 1880an nuair a bha Mgran Dòmhnall agus Um MacAoidh, luchd-reic leabhraichean, pàipearachd agus clò-bhualadairean ann. An dèidh sin chaidh a cheannach le Mgr Uilleam MacAoidh, agus reic a mhac e ri John Menzies & Co ann an 1934.